Želimo da edukujemo tržište o novim tehnologijama u industriji štampe ambalaže | Ambalaža i pakovanje - Ambipak magazin\nProfessional Printing Solutions (PPS) više od petnaest godina na tržište Srbije i regiona donosi savremene tehnologije u industriji štampe ambalaže i etiketa\nSagovornik Ambipak magazina, u nastavku je gospodin Andrej Petković vlasnik i direktor kompanije Professional Printing Solutions (PPS). Razgovarali smo o novim tehnologijama u štampi ambalaže, digitalizaciji, rukovođenju kompanijom u vreme pandemije korona virusa, postignućima za 15 godina postojanja kao i inspirativnom planovima za budućnost.\nAndrej Petković, Foto: privatna arhiva\nAP: Vaše etablirane oblasti su digitalna štampa, flexo štampa, sigurnosna štampa. Možete li nam detaljnije opisati njihove primene?\nSigurnosna štampa podrazumeva izradu proizvoda sa najvišim mogućim stepenom zaštite od falsifikovanja gde i sam proizvod predstavlja novčani ekvivalent ili kontroliše protok ljudi i dobara od državnog značaja. Više od 15 godina PPS projektuje sisteme, isporučuje opremu, pripadajući repromaterijal i pruža servisnu podršku korisnicima u svim državama bivše Jugoslavije. Pasoši, lična i saobraćajna dokumenta, numeracija novčanica i bankarskih kartica, akcizne markice iz tabaka i rolne, izborne liste i glasački materijal, vignete za autoputeve čine proizvodi koje naši korisnici isporučuju organima svojih država oslanjajući se na našu opremu i servisnu podršku.\nKupci u Srbiji koriste Mark Andy opremu za štampu kompleksnih, višeslojnih samolepljivih etiketa i fleksibilne ambalaže, za najtiražnije poslove wrap around i shrink sleeve etiketa kao i štampu poslova za farmaceutsku industriju gde je Mark Andy svetski lider u štampi na aluminijumskim/blister folijama.\nKroz jedinstvenu HP Indigo tehnologiju digitalne štampe iz tabaka u B3 i B2 formatu u ofset kvalitetu kroz instalacije kod naših korisnika vrlo smo prisutni i u štampi knjiga, udžbenika, monografija, kataloga i drugog korporativnog materijala primenjujući sve prednosti digitalne štampe.\nMogućnosti savremene digitalne opreme iz rolne pokrivaju 70% aktuelnih tiraža u Srbiji zahvaljujući zahtevima za Just In Time isporukom ambalaže, prilagođavanju zahtevima kupaca, trgovinskih lanaca, neophodnošću brze reakcije na poteze konkurencije itd. Ilustracije radi gotovo 90% vinskih etiketa srpskih vinarija je urađeno u digitalnoj štampi od čega je ¾ na HP Indigo opremi koju smo isporučili i održavamo.\nAP: PPS zastupa svetske brendove za region bivše Jugoslavije i šire. Kakvo je naše (srpsko) tržište u oblasti štamparske industrije u odnosu na ostale? Kako prihvatamo inovacije u odnosu na ex-Yu zemlje a kako u odnosu na ostatak sveta?\nViše od 15 godina poslujemo na tržištima svih zemalja bivše Jugoslavije, sa korisnicima od Albanije, preko Makedonije, Crne Gore, Bosne i Hercegovine i naravno Srbije. Naša ćerka firma, PPS Adria sa sedištem u Zagrebu, nam omogućava da budemo u stalnom kontaktu sa korisnicima u Hrvatskoj i Sloveniji. Duboko u našoj poslovnoj kulturi je da sva ova tržišta doživljavamo kao jedno, na šta smo izuzetno ponosni. Ekonomski parametri svake zemlje jasno govore o razlikama poslovnog okruženja u kome naši kupci posluju: različitih struktura troškova, različitih izvora finansiranja, različite otvorenosti tržišta ka drugim tržištima itd. Generalni zaključak bi možda bio da što je tržište otvorenije to je ukrupnjenije i konkurentnije. Obzirom da su sve ove različitosti poslovnog okruženja istovremeno i izazovi u poslovanju i planiranju za naše korisnike, naša stalna intencija je da svako tržište što bolje razumemo i zajedno sa korisnicima pristupamo svakom novom projektu sa samo jednom idejom, a to je da naše korisnike i nas sa njima učinimo u budućnosti još uspešnijim kompanijama.\nGruba ocena bi bila da je naše tržište vrlo zatvoreno za inovacije u odnosu čak i na naposredno okruženje, kako zbog rizika koji svaka inovacija nosi tako i zbog generalno slabog prihvata inovacija celog društva, odnosno tržišta. Gotovo po pravilu ćemo rađe tražiti mogućnost povećanja profitabilnosti u uštedama i nižem kvalitetu, nego u inovacijama i novim konceptima.\nHP Indigo partner kampanje brenda Bud light, 31 milion unikatnih shrink sleeve etiketa uz pomoć HP Indigo Smart Stream Designer softvera Izvor: YouTube/ SnowGuy Channel\nAP: Kvalitetan proizvod treba da prati i dobra etiketa koja je nezaobilazan deo ambalaže. Koju tehnologiju za etikete zastupa Profesional Printing Solutions?\nIzuzetno nas čini ponosnim kada prilikom obilaska maloprodajnih objekata možemo konstatovati da je minimum 70% etiketa premium proizvoda urađeno na opremi i repromateriju koji distribuiramo. Naši korisnici iz Hrvatske i Slovenije, sa najkompleksnijom i tehnološki najnaprednijom opremom, najstarijeg i najvećeg proizvođača flexo mašina MarkAndy US danas su dugogodišnji dobavljači vodećim farmaceutskim, mlekarskim i konditorskim proizvođačima u Evropi, što za nas uvek predstavlja dodatnu motivaciju da uvek idemo korak napred u usavršavanju i osvajanju novih znanja svih zaposlenih u PPS-u.\nEtikete odštampane uz pomoć modela Digital Pro proizvođača Mark Andy / Foto: Mark Andy US/arhiva\nAP: Pandemija korona virusa je, nažalost, i dalje nezaobilazna tema, kako je uticala na vaše poslovanje, da li je došlo do pomeranja planova?\nVerujem da su retke kompanije kod kojih pandemija nije uticala na finansijske pokazatelje poslovanja. Smatram da je ova kriza u prvi plan postavila stvari od izuzetnog značaja za poslovanje firme kao što su: veća briga za zaposlene i njihove porodice, intezivniji rad na internim resursima firme, striktnije procedure u poslovanju, it konsolidacija i izgradnju infrastrukture za rad od kuće, obrazovanje na daljinu itd.\nObzirom da, otkad se bavim biznisom, ovo predstavlja četvrto vanredno stanje kroz koje prolazim, za paniku nije bilo mesta. Od proglašenja pandemije pa u narednih 4 meseca zabeležili smo značajan napredak kao kolektiv. Smatram da bi nam za iste rezultate bilo potrebno višestruko više vremena pod redovnim okolnostima.\nPonosni smo na povećanu povezanost firme i zaposlenih, zaposlenih i kupaca, zaposlenih i dobavljača, koja je svima pomogla da se kriza što lakše prebrodi.\nDodatno smo postigli potpuno osposobljavanje za rad na daljinu po visokim bezbednosnim standardima, podigli nivo IT infrastrukture na standarde poslednje generacije i sproveli mnogobrojna stručna usavršavanja.\nPo prestanku vanrednog stanja uveli smo šestočasovno radno vreme, pre svega zbog smanjenog obima poslovnih aktivnosti. Nakon prvih pokazatelja značajno povećane produktivnosti u uslovima redovnog obima poslovnih aktivnosti, sve smo bliži odluci da ostanemo u ovom režimu rada u kombinaciji sa radom od kuće. Siguran sam da bi u redovnim okolnostima bilo teško izmeriti produktivnost i doneti odluku o skraćenju radnog vremena.\nIndustrija ambalaže kroz ovu krizu prolazi sa gotovo nesmanjenim obimom i zadržava standardni godišnji rast od 7-9%.\nObzirom da verujem da je vaše pitanje pre svega bilo vezano za finansijske pokazatelje, zajedno sa našim kupcima konstatujemo unazad dva meseca da industrija ambalaže kroz ovu krizu prolazi sa gotovo nesmanjenim obimom i zadržava standardni godišnji rast od 7-9%. Prva dva meseca su prošla u znaku obaranja svih mogućih rekorda zbog stvaranja velikih zaliha različitih proizvoda kod krajnjih kupaca, ali i samih proizvođača u strahu od poremećaja u nabavci repromaterijala, da bi se u naredna dva meseca osetio blagi pad usled zasićena tržišta, ali generalno ukupni brojevi su u skladu sa planovima.\nStruktura obima štampe ambalaže po aplikacijama se svakako promenila: industrijska ambalaža-etikete su zabeležile značajan pad, industrija vinskih etiketa takođe, dok su prehrambrena, konditorska i hemijska industrija zabeležile značajna povećanja.\nOvaj trend je zabeležen u celom svetu prema informacijama koje dobijamo od ino-dobavljača i konsolidovanih podataka od relevantnih instituta za grafičku delatnost.\nObzirom da je značajan deo našeg poslovanja povezan sa prodajom investicione opreme, sa dugim ciklusima, usled neizvesnosti, prethodnih meseci započeti projekti su bili zaustavljeni, pa je sa jedne strane realno očekivati lošije poslovne rezultate u poslednja dva kvartala ove godine, ali sa druge strane povratne informacije kupaca jesu da u većini slučajeva nastavljaju investicione projekte, delom i zbog raspoloživih fondova i podsticaja države za ovakav vid ulaganja.\nU proteklih mesec dana smo zaključili značajan broj novih kupoprodajnih ugovora za implementaciju nove opreme, što nam pruža optimizam da čak i u ovim okolnostima možemo ostvariti zadovoljavajuće poslovne rezultate. Zaključio bih ipak da će pravo vreme za precizan odgovor na ovo vaše pitanje biti krajem septembra, kada ćemo biti u prilici da u celoj industriji pravimo planove bazirane na preciznim ekonomskim pokazateljima stanja ekonomije celog regiona nakon pandemije.\nAP: Kako se s pandemijom nose kompanije koje zastupate?\nPoznato je da su u kriznim vremenima dužina poslovanja kompanije, veličina i teritorijalna pokrivenost tržišta na kojem posluju ključni faktori koji utiču na to kako kompanija prolazi kroz krizu i u kom stanju će iz nje izaći.\nPPS je kompanija koja posluje već više od 15 godina sa najvišom bonitetnom ocenom. Za poslovne partnere smo uvek birali svetske lidere u proizvodnji opreme i rešenja koja zastupamo i za koje pružamo servisnu podršku.\nHP indigo je divizija kompanije HP inc, koja je već više decenija član Fortune 100, liste najbogatijih svetskih kompanija i 7. na Gartner listi najvrednijih svetskih kompanija.\nMarkAndy je poznata kao kompanija koja je izumela mašine za flexo štampu, prva proizvela iste još pre 70 godina. Sa dugom tradicijom u patentima za flexo industriju, inovacijama u proizvodnim procesima, akademijom za obuku servisnog osoblja i operatera korisnika, sa više lokacija demo i servis centara na svakom kontinentu i mrežom distributera širom sveta prolazi kroz ove krizne mesece stabilno održavajući sve poslovne procese, pružajući punu podršku svim korisnicima i nama distributerima.\nInterCoat i Kocher+Beck su nemačke, SMAG francuska, ALT engleska, sve su to privatne kompanije sa 50 plus godina postojanja kojima rukovode druga i treća generacija vlasnika.\nArconvert je vlasništvo velikog američkog investicionog fonda, a Zeiser vlasništvo švajcarske kovnice novca.\nTokom marta i aprila, u jeku epidemije u regionu, naši partneri su bili odlučni i našli način da pored svih blokada dođu i pomognu da završimo instalaciju opreme isporučene neposredno pred proglašenje pandemije i omoguće našim kupcima početak produkcije.\nOd svih principala smo imali kontinuiranu podršku i uvek otvoren poziv da zahtevamo neophodno kako bi pomogli poslovanje i rad korisnika opreme i materijala.\nNisam upoznao nikoga u industriji štampe, ambalaže, etiketa i čitavom lancu kompanija koje učestvuju u kreiranju iste, čiji put nije bio težak, a istovremeno beskrajno inspirativan.\nAP: Uskoro planirate preseljenje na novu lokaciju, ovog puta u vašu, PPS poslovnu zgradu. Da li je put do vlastitog poslovnog objekta bio dug i težak ili inspirativan?\nNisam upoznao nikoga u industriji štampe, ambalaže, etiketa i čitavom lancu kompanija koje učestvuju u kreiranju iste, čiji put nije bio težak, a istovremeno beskrajno inspirativan. Poznato je koliko su velike investicije opreme potrebne, znanje sticano kroz decenije neprestanog obrazovanja kako kroz literaturu, putovanja po sajmovima širom sveta, bezbrojnim uzorkovanjima u štamparijama kako bi se proizvela još bolja i kvalitetnija ambalaža koja u tih par sekundi treba da privuče pažnju kupca, a koju će on možda samo par minuta nakon toga baciti kada iskoristi proizvod. Zvuči kao Sizifov posao, ali koristeći aktuleni rečnik, takođe ne poznajem nikoga koga je uprskala štamparska boja, a da nije i danas u ovoj industriji. U pitanju je virus koji nas u industriji drži zaraženim do kraja profesionalne karijere izazvanom beskrajnom inspiracijom koja dolazi od brojnih inovacija u industriji ambalaže.\nAP: Preseljenje u vaš objekat je sigurno jedna vrlo važna etapa u poslovanju, šta planirate dalje? Štamparska industrija je dinamična oblast, odavno se digitalizovala, trendovi se menjaju…\nPoslovni objekat PPS-a se gradi sa dvojakom funkcijom:\nPrva je da nivo podrške postojećim kupcima i njihovom poslovanju podignemo za još jedan stepenik i to kroz :\n– uvećanje lagera materijala i repromaterijala i omogućimo Just In Time isporuku,\n– ispratimo rast tržišta u potrošnji materijala i repromaterijala za štampu,\n– proširimo servisne kapacitete i lager delova sa razvojem centra za reparaciju delova,\n– podignemo garantni potencijal kompanije kao dobavljača,\nTržište se ukrupnjava, vlasnici naših kupaca postaju investicioni fondovi i inostrane korporacije koje zahtevaju bankarske garancije za avans, dobro izvršenje posla, izvršavanje obaveza u garantnom periodu. Imamo sve veće projekte sa sve kompleksnijim finansijskim konstrukcijama, čega smo svedoci u poslednje 4 godine i očekujemo nastavak tog trenda i u budućnosti.\n– podignemo garantni potencijal kompanije ka ino partnerima: sa povećanjem tržišta i našeg učešća na tržištu značajno su nam porasle i potrebe za kreditnim linijama osiguranim kod ino partnera.\nDigitalizacija industrije i opreme za štampu značajno povećava produktivnost ali istovremeno zahteva nova, drugačija znanja od izvršitelja u proizvodnji, permanentnu edukaciju i praćenje novih tehnologija.\nDruga funkcija se odnosi na budućnost i trend digitalizacije kompletne industrije ambalaže i pogotovo opreme za štampu:\n– digitalizacija industrije i opreme za štampu, standardi zaštite poslovnih podataka koje uvode naši partneri, sa jedne strane značajno ubrzavaju i olakšavaju poslovanje i pružanje servisne i druge podrške, primera radi 75% servisne podrške danas obavljamo preko remote support alata, što sve zajedno zahteva značajno podizanje bezbednosti razmene podataka, kontrole i nadzora pristupa, za šta je neophodna infrstrukutra izgrađena prema ovim zahtevima i potrebama,\n– digitalizacija industrije i opreme za štampu značajno povećava produktivnost ali istovremeno zahteva nova, drugačija znanja od izvršitelja u proizvodnji, permanentnu edukaciju i praćenje novih tehnologija. PPS zgrada će u značajnom delu biti okruženje u kojem će kako zaposleni naših korisnika, tako i zainteresovani za stručnu edukaciju i radno osposobljavanje, upravo imati mogućnost da permanentno stiču ove nove veštine i znanja kroz organizovanu edukaciju i praktičan rad. Cilj jeste da odgovorimo na sada već hroničan nedostatak zainteresovane radne snage za rad u grafičkoj industriji i nivo poznavanja savremenih tehnologija u istoj,\n– da zajedno sa našim korisnicima a uz pomoć stručnog osoblja naših principala kreiramo nova tržišta i aplikacije kroz edukaciju kompletnog tržišta korisnika svih vidova ambalaže o raspoloživim novim tehnologijama, aplikacijama, alatima za dizajn, štampu, posebne efekte, doradu, novim konceptima i životnim ciklusima ambalaže, inkorporiranju iste u digitalne multimedijalne marketinške kampanje, kroz ilustrativne primere, radionice i prenoseći iskustva korisnika širom sveta.\nNaslovna fotografija: Andrej Petković/privatna arhiva\n← Siniša Mitrović, PKS: Cirkularnom ekonomijom do NOVIH RADNIH MESTA\nCoca-Cola European Partners prvi u Evropi uvode CanCollar® tehnologiju →


Odlazak posle 12 godina: Netanijahu napustio rezidenciju u Jerusalimu\nTa rezidencija postala je simbol Netanijahuovih skandala i mesto nedeljnih protesta tokom prošle godine.\nKako prenose lokalni mediji, odlazak porodice Netanijahu pripremao se već nekoliko dana, a više automobila je spaženo kako napušta kompleks.\nPre tri nedelje, bivši premijer je kritikovan jer je ostao u ulici Balfur gde je i dalje održavao sastanke iako je nova vlada položila zakletvu.\nIpak, od danas će rezidenciju koristiti Naftali Benet, ali se napominje da se neće još useliti kako njegova deca ne bi morala da menjaju škole.\nIspred rezidencije se i tokom ovog vikenda nastavilo sa protestima pod vođstvom organizacije “Ministar za kriminal”, a kada su demonstranti uvideli da je porodica Netanijahu otišla, poručili su u saopštenju: “Pobegli su usred noći kao lopovi”.\nInače, ovo zdanje u Jerusalimu služi kao premijerska rezidencija još od 1974. godine. Ipak, prethodnih godina postala je simbol isključivo Netanijahuove vladavine obeležene brojnim skandalima.\n"Ponizno saginjem glavu...": Predsednica Bundestaga stigla u Izrael na obeležavanje Dana sećanja na Holokaust\nBenjamin Netanijahu Izrael Jerusalim


Uber investira 500 miliona dolara u projekata mapiranja\nTema: Uber investira 500 miliona dolara u projekata mapiranja\n01.08.2016, 19:13 #1\nU ovom trenutku Uber se u velikoj meri oslanja na Google Maps za navigaciju i to svakako nije loša stvar. Google Maps je jedno od najpopularnijih rešenja za mapiranje koje je dosutpno odmah, ali je oslanjanje na drugu kompaniju u svakom slučaju loš potez sa poslovne tačke gledišta. Iz tog razloga nije iznenađenje izveštaj Financial Timesa prema kome će Uber investirati 500 miliona dolara u svoj globalni projekat mapiranja.\nOvo naravno znači da kompanija planira da smanji oslanjanje na Google u budućnosti u pogledu informacija o mapiranju. To će nesumnjivo pomoći i kompaniji u pogledu planova za samovozećim automobilima.\n"Postojeće mape su veoma dobra rešenja, ali neke informacije nisu baš relevantne za Uber, poput postojeće okeanske topografije, a postoje i druge stvari o kojima treba znati mnogo više. Osim toga, moramo da obezbedimo besprekorno iskustvo u delovima sveta gde mape nisu detaljne" piše na sajtu Ubera.


Podjela donacija srednjoškolcima sa područja općine Visoko\nU prostorijama Udruženja „Damar omladine „ danas je izvršena podjela donacija srednjoškolcima sa područja općine Visoko koji su obuhvaćeni projektom „Sponzorisanja“ od strane World Vision-a, ured u Zenici. Osim podjele navedenih donacija, srednjoškolcima su se obratili i predstavnici omladinskog Udruženja „Bedem“ kao i predstavnik Udruženja „Damar omladine“.\nPredstavnici oba udruženja su razgovarali sa mladima , potrebama mladih na području općine Visoko, kao i o ciljevima ova dva udruženja. Udruženje „Damar omladine“ kao i Udruženje „Bedem“ su istakli značaj neformalnog obrazovanja, volonterizma, te samog aktivizma u lokalnoj zajednici.\nOba udruženja su pozvala mlade na uključivanje u rad samih udurženja kako bi svi zajedno doprinjeli razvoju lokalne zajednice u pogledu rješavanja problema mladih i time mlade osnažili da budu aktivni i produktivni u zajednici u kojoj žive.\nUdruženje „Damar omladine“ kao i Udruženje „Bedem„ su zadovoljni angažmanom mladih sa područja naše općine, te se iskreno nadaju da će tako i ostati.\nNapominjemo da su oba Udruženja partneri u sklopu navedenog projekta koje implementira World Vision, ured u Zenici.


“Zaključak je da svi moraju zajedno da rade na pružanju podrške najugroženijim zemljama i da je sada trenutak da se izgradi otpornija budućnost. Politike moraju da sačuvaju poverenje, podrže radna mesta i podstiču rast”, navodi se u saopštenju.\nGuvernerka je prisustvovala i sastanku Konstituence Švajcarske, na kojem je upoznala ostale zemlje članice Konstituence da je u Srbiji odmah u martu uspostavljen Krizni štab za ekonomiju, te da je donet ogroman paket mera, čija je vrednost preko 12 odsto bruto domaćeg proizvoda.\nU Srbiji je u avgustu proizvodnja i ukupne i prerađivačke industrije bila na nivou koji je 3,1 odsto, odnosno 1,3 odsto iznad pretkriznog nivoa, a i izvoz je dostigao pretkrizni nivo, dodala je ona.\nPoverenje je sačuvano, a već sledeće godine očekujemo rast od oko 6 odsto, što znači potpuni oporavak od efekata pandemije, kojem će državne investicije bitno doprinositi, rekla je Tabaković.\n“Ipak, naš posao ne smatram završenim, jer se on nikad ne završava. Nastavićemo da pratimo sva kretanja i da reagujemo ako procenimo da postoji potreba”, zaključila je Jorgovanka Tabaković.


EVROPSKI PARLAMENT: EU I SAD PREDANO POMIČU DEMOKRATIJU I LJUDSKA PRAVA | Hayat.ba\nEVROPSKI PARLAMENT: EU I SAD PREDANO POMIČU DEMOKRATIJU I LJUDSKA PRAVA\nEvropska unija vidi priliku da obnovi saradnju sa SAD nakon što novi američki predsjednik Joe Biden preuzme dužnost američkog lidera, navodi se u tekstu objavljenom na web stranici Evropskog parlamenta.\nPreuzimanje dužnosti novog predsjednika SAD-a predstavlja priliku za ponovno definiranje transatlantskih odnosa. Evropa i Amerika tradicionalno su saveznici, no pod vodstvom Donalda Trumpa SAD je postao jednostraniji i povukao se iz ugovora i međunarodnih organizacija. S Džoom Bajdenom, koji 20. januara preuzima dužnost, otvara se prilika za ponovnu saradnju – navodi se na stranici Evropskog parlamenta.\nEvropska komisija predstavila je 2. decembra 2020. prijedlog novog transatlantskog programa kojim se omogućuje saradnja na nizu pitanja. Vijeće u svojim zaključcima od 7. decembra ponovno potvrđuje važnost tog partnerstva. Naglašava se da Parlament podržava bližu saradnju.\nPredsjednik Parlamenta Dejvid Sasoli (David Sassoli) 7. novembra objavio je na Twitteru: „Svijet treba snažnu vezu Evrope i SAD, posebno u ovim teškim vremenima. Radujemo se saradnji u borbi protiv koronavirusa, klimatskih promjena i sve veće nejednakosti”.\nI SAD i EU mogu profitirati od bliže saradnje, no i dalje postoje mnogi izazovi i razlike – piše na web stranici Evropskog parlamenta.\nKada je u pitanju koronavirus navode da, iako je to globalna prijetnja, je Tramp odlučio povući SAD iz Svjetske zdravstvene organizacije.\nEU i SAD mogli su udružiti snage u financiranju razvoja i distribucije vakcina, testiranja i liječenja te radu na prevenciji, pripravnosti i odgovoru – piše na stranici Evropskog parlamenta.\nTakođer, osvrnuli su se na klimatske promjene, tehnologiju, trgovinu i norme kao i na vanjske poslove.\nEU i SAD predano promiču demokratiju i ljudska prava. Zajedno mogu raditi na jačanju multilateralnog sistema. Međutim, u nekim se slučajevima ne slažu oko najboljeg načina ostvarenja tih ciljeva. I jedni i drugi traže najbolji način za definiranje odnosa s Kinom. Pod Trampovim vodstvom SAD je imao više sukoba, a EU diplomatski pristup. Pregovarači EU postigli su u decembru 2020. sveobuhvatni sporazum o ulaganjima s Kinom. Parlament ga trenutno razmatra i njegova saglasnost potrebna je za stupanje sporazuma na snagu. Novo američko vodstvo prilika je za veću i bolju koordinaciju pristupa – piše na stranici Evropskog parlamenta.\nNA kraju se navodi da su EU i SAD primijenili različite pristupe i prema Iranu. I SAD i EU bili su dio nuklearnog sporazuma s Iranom, ali Tramp je iz njega povukao SAD 2018.\nUz novog predsjednika SAD-a otvara se prilika za zajednički pristup – zaključuje se tekst na stranici Evropskog parlamenta.


OHR jasan: Šume na cijeloj teritoriji BiH u isključivoj nadležnosti države\n“To se pitanje stoga treba regulitati zakonom na državnom nivou koji treba usvojiti u Parlamentarnoj skupštini BiH”, ističe se u saopštenju OHR-a.\nUstavni sud Bosne i Hercegovine je utvrdio da šume i šumsko zemljište na cijeloj teritoriji BiH predstavljaju javno dobro koje spada pod državnu imovinu, što je u isključivoj nadležnosti države BiH, poručeno je danas iz Ureda visokog predstavnika u BiH.\n“Odluke Ustavnog suda su konačne i obavezujuće, i stoga trebaju biti implementirane”, ističe se u saopštenju.\nKao odgovor na tvrdnju da “šume spadaju u nadležnost Federacije BiH i Brčko Distrikta” i da “Republika Srpska ima pravo da raspolaže svojom imovinom”, iz OHR-a kažu kako upravljanje šumama i šumskim zemljištem od strane entiteta i Brčko distrikta nije bilo predmet spora pred Ustavnim sudom.\n“To se pitanje stoga treba regulitati zakonom na državnom nivou koji treba usvojiti u Parlamentarnoj skupštini BiH”, dodaje se u saopštenju.\nUstavni sud BiH je u septembru ove godine utvrdio da pojedine odredbe Zakona o šumama Republike Srpske nisu u skladu sa Ustavom BiH, i to u dijelu u kojem se navodi da su šume vlasništvo tog bh. entiteta.\nOdluka je izazvala reakciju člana Predsjedništva Bosne i Hercegovine Milorada Dodika, koji je pozvao da “svi donosioci odluka u Narodnoj skupštini RS ponište sve što je izvan Ustava i Dejtonskog sporazuma”.


Ministarka Pribilović učestvovala na petom Globalnom samitu Partnerstva za otvorenu upravu (OGP) – OGP\nMinistarka Pribilović učestvovala na petom Globalnom samitu Partnerstva za otvorenu upravu (OGP)\nOna je istakla da su ciljevi reforme javne uprave komplementarni sa ciljevima OGP-a naročito u pogledu povećanja odgovornosti sistema, unapređenja kvaliteta pružanja usluga građanima, efikasnijeg ostvarivanje prava na slobodan pristup informacijama. Naš fokus, kazala je Pribilović, je stvaranje otvorene i efikasne javne uprave koja je okrenuta građaninu. U prethodnom periodu donešen je Akcioni plan reforme javne uprave za period 2018-2020., čija će implementacija biti posebno usmjerena na realizaciju najzahtjevnih aktivnosti, koje će poboljšati operativnost cjelokupne javne uprave i time omogućiti kvalitetnije pružanje usluga građanima“, kazala je Pribilović.\nOna se, takođe, sastala i sa potpredsjednicima OGP pododbora za kriterijume i standarde, koji su pohvalili aktivnosti Ministarstva javne uprave u cilju donošenja novog Akcionog plana, te iskazali zadovoljstvo unapređenjem saradnje sa OGP. Istakli su punu podršku ministarstvu u nastavku procesa. Pribilović je kazala da je Ministarstvo javne uprave u cilju izrade Akcionog plana do sada ispunilo u roku sve svoje obaveze predviđene Planom aktivnosti koji je dostavljen OGP jedinici.\nNa marginama Samita, Pribilović se sastala sa ministarkom pravde Gruzije, Theom Tsulukiani, sa kojom je razgovarala o unapređenju bilateralne saradnje u oblasti reforme javne uprave, posebno elektronskih usluga i službeničkog sistema i dr. Na sastanku je razgovarano o modelima za unapređenje i institucionalizaciju bilateralne saradnje.\nMinistarka Pribilović je prisustvovala i sesiji u organizaciji RESPA-e „Regionalni dijalog za javno partnerstvo“.\nNa petom Globalnom samitu Partnerstva za otvorenu upravu učestvuju predstavnici više od 70 zemalja, uključujući šefove država, ministre, državne službenike, članove parlamenta, predstavnike lokalne vlasti, predstavnike civilnog društva, međunarodne organizacije, istraživače i novinare.


Sa Njemačkom na pravoj strani - Vijesti.me\nOno što su Albanci za Amerikance, to su Srbi za Ruse. Razlika je u tome što Moskva baš ne može sa tom sigurnošću da igra na kartu Aleksandra Vučića, kao što Vašington može da se pouzda u Edija Ramu ili Hašima Tačija Edit\n22. jun 2017, 22:00 ažurirano 4. februar 2019, 22:54\nProšla su vremena kada čitav Balkan nije vredeo života jednog pomeranskog granadira, kako je govorio Oto fon Bizmark. Danas, kancelarka Angela Merkel i šef diplomatije Zigmar Gabrijel znaju da se buduća uloga Nemačke u Evropi i u geopolitičkoj utakmici, u dobroj meri, odlučuje na Balkanu. Igrom slučaja, prvi potez u emancipaciji Berlina u odnosu na Vašington dogodio se baš na ovim našim prostorima: priznavanje nezavisnosti Hrvatske i Slovenije uprkos protivljenju SAD. Na Balkanu su nemački vojnici prvi put borbeno dejstvovali od završetka Drugog svetskog rata. Na kraju, zaokruživanje povratka Nemačke, kao planetarnog važnog igrača, neizbežno je vezano za visprenost Berlina da trajno stabilizuje Zapadni Balkan i stavi ga u svoju sferu uticaja.\nNovo geopolitičko nadmetanje koju su započele SAD, Rusija, Turska i Nemačka na prostoru bivše Jugoslavije preti da gurne Zapadni Balkan u novu spiralu nasilja i tenzija. Od sve četiri pomenute planetarne i regionalne sile, samo su interesi Nemačke kompatibilni sa poboljšanjem životnog standarda građana i transformacijom Zapadnog Balkana u stabilan i bezbedan region. Takođe, samo se Berlin zalaže za uspostavljanje vladavine prava, bolje upravljanje državom, borbu protiv korupcije i organizovang kriminala u Crnoj Gori, Srbiji i ostalim državama regiona.\nVašington, Moskvu i Ankaru ne interesuje da li Podgorica, Beograd i druge regionalne prestonice rade na dostizanju standarda uređenih i pravnih država. Njima je važno da politička vođstva u Srbiji, Crnoj Gori i drugim državama regiona odgovaraju na njihove zahteve i da su na liniji njihovih geopolitičkih ciljeva. Da li će se ljudska i građanska prava poštovati, postoji li pravna sigurnost, sloboda izražavanja, sloboda medija, to ni SAD, ni Rusiju ni Tursku ne zanima. Istina, za razliku od Moskve i Ankare, Vašington će uvek upotrebiti uobičajene fraze o poštovanju demokratskih načela, ali ti apeli su odavno postali politička ikebana koju niko ne uzima za ozbiljno, pogotovo otkako je u Belu kuću ušao Donald Tramp.\nSavezna republika je u poslednjih par godina iskoristila priliku da pojača svoj uticaj i prisustvo, kroz direktne investicije, finansijsku pomoć preko EU i brojne programe, koje realizuju nemačke organizacije, na Zapadnom Balkanu. Nije slučajno to što je Nemačka postala prvi ekonomski partner svih bivših jugoslovenskih republika i jedan od najvećih poslodavaca u njima. Italija zbog svoje političke slabosti nije uspela da se nametne kao “sponzor” regiona, iako je bila u najboljoj poziciji imajući u vidu prisustvo, ne samo velikih italijanskih kompanija već i malih i srednjih preduzeća. Francuska je usmerila fokus svog interesovanja na južni Mediteran, i prepustili su svesno Nemcima vodeću reč oko Zapadnog Balkana, sledeći liniju Berlina. Velika Britanija koja nikada ekonomski nije bila snažno prisutna na Balkanu, sa Bregzitom je izgubila i politički kapital akumuliran decenijama.\nSAD se nalaze u tranzicionom periodu. Novi američki predsednik ni posle pet meseci od svog ustoličenja nije imenovao najodgovornije ljude za naš deo Evrope, a kamoli za naš region. To što se politika u Vašingtonu prema Crnoj Gori, Srbiji i drugim državama regona vodi po inerciji može da bude veoma kontraproduktivno. SAD nemaju velike investicije na našem prostoru, niti naš region ulazi u top prioritete Bele kuće, Stejt Departmenta ili Pentagona. Baš zbog toga Amerikanci, bez velike štete po njih, mogu da zloupotrebljavaju Beograd, Podgoricu, Sarajevo, Prištinu, Skoplje i Tiranu u geopolitičkim obračunima sa Nemačkom i Rusijom. Tim pre što ne postoji ništa što Albanci, bilo da žive u Crnoj Gori, Srbiji, na Kosovu, Albaniji ili Makedoniji, nisu spremni da urade na mig SAD . Niko u Briselu i Berlinu nema sumnju da je albanska politička elita odanija Vašingtonu nego što će ikada biti EU ili nekoj njenoj državi. S druge strane, iskustvo nas uči da Amerikanci nikada ne ruše lojalna politička vođstva. Dok njihove, američke, “bitange” vladaju, u Vašingtonu zatvaraju i oči i uši i nos.\nPozicija Rusije nije bitno drugačija od SAD, sa potencijalnom snagom u našem regionu nesrazmerno velikom u odnosu na ekonomski angažman ( sa izuzetkom Crne Gore). U dobroj meri, ono što su Albanci za Amerikance, to su Srbi za Ruse. Razlika je u tome što Moskva baš ne može sa tom sigurnošću da igra na kartu Aleksandra Vučića, kao što Vašington može da se pouzda u Edija Ramu ili Hašima Tačija. U svakom slučaju, niko ne bi trebalo da ima sumnju da je Moskva spremna da žrtvuje i poslednjeg Srbina, čak i za neki za nju marginalni interes, kakav je, primera radi članstvo Srbije u NATO. Prodaja NIS-a je eklatantan primer kako Moskva vidi Srbiju. Srpska naftna kompanija je prodata po sniženoj ceni jer je podrazumevala izgradnju Južnog toka. Od tog gasovoda će ostati samo prvi pompezno zavareni spoj u Šajkašima i rečenica bivšeg predsednika Tomislava Nikolića koja sada zvuči kao crni humor: “Dugo ste čekali, počnite”. O ceni ruskih investicija nešto znaju i građani Crne Gore kao i o "kamatama" koje će biti plaćane u budućnosti.\nTurska je sve agresivnija prema prostoru kojim je dominirala gotovo pet vekova i u geopolitičkim snovima predsednika Redžepa Tajipa Erdogana Zapadni Balkan je važan stub njegovih planova. Budući da je sve izvesnije da Turska nikada neće ući u EU, da gubi utakmicu sa Saudijskom Arabijom, Egiptom i Iranom za uticaj na Bliskom i Srednjem istoku, logično je da novi sultan u Ankari preusmerava svoju pažnju na “Balkanistan”. Turska u toj igri ne polaže ulog samo na kartu Bošnjaka i malih ali vrlo uticajnih turskih zajednica na Kosovu i u Makedoniji, već i na tzv. meku moć koju koristi u Srbiji u simbiozi sa investicijama. Kao i Vašington i Moskvu, Ankaru još manje interesuje razvoj vladavine prava, jačanje sloboda i blagostanja kod nas i u okruženju.\nSavezna republika je najmanje omiljena među lokalnom populacijom i lokalnim političarima, ali moraju da je trpe, i jedni i drugi, jer zavise od nje zato što jedina ozbiljno i planski investira u region. Dok Vašington i Moskva mogu - bez opasnosti po njihove vitalne interese - sitnim ulaganjima u propagandne mašinerije da kreiraju ili utiču na javno mnjenje i destabilizaciju, uključujući i izazivanje sukoba, tenzija, pa čak i vojnih čarki, Berlinu je od vitalnog značaja da naš region bude stabilan i koliko je to moguće prosperitetan.\nPolitičkim liderima u regionu je lakše da zasnivaju politiku na emocijama i vezivanju za regionalne i planetarne sile koje od njih traže vernost, a ne rezultate. Mnogo je jednostavnije bazirati strategiju na bilateralnim sastancima, punim zagrljaja, tapšanja po ramenima, velikih reči i mršavih ili nikakvih rezultata, nego suočavati se sa državnicima koji te pitaju šta si uradio na uspostavljanju pravne države, borbi protiv kriminala, korupcije, poboljšanju ljudskih prava ili slobode medija.\nPrimer Ukrajine je opomena za sve u bivšoj Jugoslaviji da, ako u borbi za sferu uticaja izgubi Nemačka, dobijaju samo politički moćnici, lokalni oligarsi, ratni i tranzicioni profiteri, a SAD i Rusija poligon da smeštaju jedni drugima preko života građana trećih zemalja. Crna Gora i Srbija su izabrale dobro u dva svetska rata i bile su na pravoj strani istorije. Ovoga puta na pravoj strani je Nemačka. Podgorica i Beograd, ali i ostale prestonice na Zapadnom Balkanu, bi trebalo da ostanu na toj strani istorije da bi imale budućnost.


Ruska kompanija Gasprom eksport će uvek ostati pouzdan partner Srbije i nikakvi "politički vetrovi" ne mogu obustaviti naše isporuke gasa Srbiji, poručila je danas generalni direktor Gasprom eksporta Elena Burmistrova.\nGasprom eksport će uvek, na vreme i u potrebnim količinama isporčivati gas Srbiji, rekla je Burmistrova na energetskoj konferenciji u Beogradu povodom 10 godina rada preduzeća Srbijagas.\nOna je poručila da će Gasprom ekport uvek ostati predvidiv i pouzdan partner Srbije, jer "Gasprom ne može da izda Srbiju, našeg tradicionalnog prijatelja".\nČestitajući Srbijagasu jubilej, Burmistrova je rekla da je Gasprom, nažalost, morao odustati od realizacije projekta Južni tok, zbog stava koji je EU imala prema tom projektu i zato što je EU praktično primorala vladu Bugarske da odustane od izgradnje tog gasovoda.\nPrema njenim rečima, to ne znači da će saradnja sa Srbijom biti obustavljena.\nBurmistrova je rekla da se sa srpskim partnerima analizira projekat proširenja skladišta Banatski dvor sa sadašnjih 450 miliona kubika na duplo više, do milijardu kubika.\nTo bi omogućilo da Srbija bude potpuno bezbedna u snabdevanju gasom, rekla je ona.\nBurmistrova je podsetila da će Gasprom eksport ove godine Srbiji isporučiti oko 1, 5 milijardu kubika gasa.


Volkswagen gradi šest gigantskih fabrika baterija – Borba\nU Kliničkom centru 16 pacijenata životno ugroženo\nElektroprivreda Crne Gore i Crnogorski elektrodistributivni sistem pristupili…\nVolkswagen gradi šest gigantskih fabrika baterija\nVolkswagen se sve više ugleda na Teslu. Njemački koncern do 2030. namjerava da izgradi šest novih fabrika za proizvodnju baterija za električne automobile. Planira se takođe i stvaranje evropske mreže stanica za brzo punjenje baterija na vozilima. Uz pomoć sopstvene mreže fabrika u kojima se proizvode baterije, Volkswagen želi da se uključi u popularizaciju e-vozila. S većom ponudom, cijene takvih automobila trebalo bi da padnu. Najveći evropski proizvođač na taj način direktno napada američkog rivala Teslu.\nKako je u ponedeljak (15.3.) potvrđeno iz Volkswagena, taj koncern za sedištem u Volfsburgu sarađivaće sa firmama poput Nortvolta iz Švedske. Partneri su već počeli da grade prvu fabriku u njemačkom Zalcgiteru, a druga će biti mjestu Šelefteo na sjeveru Švedske. Do 2030. bi proizvodnja trebalo da počne na još četiri lokacije.\nŠef Radničkog savjeta u Volkswagen Bernd Osterloh i premijer pokrajine Donje Saksonije Štefan Vajl (obojica su članovi Nadzornog odbora Volkswagena) zalažu se za to da se na tlu Savezne Republike Njemačke izgradi još jedna dodatna fabrika.\nVenger predložio mundijal nakon svake dvije godine


RTS :: Poreska uprava "pala" na ispitu privrednika\nEkonomija Poreska uprava "pala" na ispitu privrednika\nsreda, 10. sep 2014, 11:24 -> 13:44\nPoreska uprava "pala" na ispitu privrednika\nPoreska uprava Srbije prednjači na listi državnih institucija koje su dobile loše ocene menadžera. Lokalnim samoupravama zamera se da imaju previše zaposlenih koji se ne razumeju u posao. Na "crnoj listi" nalazi se i nekoliko ministarstava.\nAnketirani menadžeri 112 preduzeća u Srbiji su Poreskoj upravi zamerili neorganizovanost, sporost, nedostatak elektronske komunikacije, nedovoljno obučene kadrove i tretiranje privrednika koji plaćaju poreze na nedoličan način, saopštila je nevladina organizacija "Mreža za poslovnu politiku", prenosi Beta.\n"Lokalnim samoupravama je zamereno da imaju previše zaposlenih koji često komplikuju i ne razumeju se najbolje u svoj posao, nedostatak elektronske komunikacije, nepotrebne takse i naknade koje služe da se izvuče novac iz privrede, zatim da imaju komplikovane procedure i predugačke obrasce i da je očigledna korupcija u oblasti građevinskog zemljišta i kod drugih usluga", navodi se u saopštenju "Mreže za poslovnu politiku".\nMinistarstvo finansija su privrednici loše ocenili zbog toga što su, kako je istaknuto, finansijski zakoni komplikovani, nedorečeni, međusobno neusklađeni sa drugim privrednim zakonima, pa je potrebno stalno tražiti mišljenja koja koštaju po 11.000 dinara, a pritom nisu pravno obavezujuća za sudove.\nPrivrednici smatraju da su opterećenja zarada i poreski sistem takvi da onemogućavaju dugoročno razvoj privrede i otvaranje novih firmi i radnih mesta.\nRepublički katastar nepokretnosti ocenjen je kao "leglo korupcije, sporosti i samovolje".\nPrivrednici u proseku čekaju mesecima da dobiju određene dokumente, a znatan broj njih je naveo da su zbog te institucije odustali od određene investicije ili proširenja posla.\nNa "crnoj" listi se našlo i nekoliko ministarstava kojima se prebacuje sporost u reformama, a menadžeri navode kao primer Ministarstvo prosvete, Ministarstvo građevinarstva, Ministarstvo finansija, ili nedovoljna borba protiv korupcije i sive ekonomije na terenu – Ministarstvo građevinarstva, Ministarstvo finansija i MUP.\nOd 32 institucije koje su ocenjivali menadžeri, više pozitivnih nego negativnih ocena dobili su samo Agencija za privredne registre, Centralni registar obaveznog socijalnog osiguranja, Zaštitnik građana, Savet za borbu protiv korupcije i Poverenik za informacije od javnog značaja.\nPrivrednici ističu da zaposleni u tim institucijama rade savesno i odgovorno i da imaju dobru komunikaciju sa privredom.\nU anketi "Mreže za poslovnu politiku", sprovedenu u julu i avgustu ove godine, učestvovali su privrednici iz Beograda, Novog Sada, Subotice i Šapca.\n(subota, 13. sep 2014, 16:02) - anonymous [neregistrovani]\nRezultat ankete je primeren okruženju u kojem\nposlujemo.Ove nabrojene institucije-agencije ili bilo kako ih nazivamo su žive zbog samih sebe.Za bilo kakve informacije nemate kome da\nse obratite.Bojim se da će ovo potrajati.\nUobičejen odgovor na tumačenje bilo kojeg novijeg propisa:\nobratite se call centru ili knjigovođi.\n(sreda, 10. sep 2014, 17:59) - anonymous [neregistrovani]\nApsolutna podrska predlogu . previse je ljudi koji nista neznaju a rade na odgovornim poslovima. koliko mudrih pametnih i intelegentnih ceka posao a njega obavljaju oni najmanje kvalifikovani\n(sreda, 10. sep 2014, 14:00) - Nemanja [neregistrovani]\nSada treba iskoristiti rezultate ankete i na osnovu njih korigovati plate svim zaposlenima u ovim institucijama i to prema progresivnom modelu jer se pretpostavlja (logično) da najodgovorniji, i za pozitivne i za negativne rezultate, imaju najveće plate. Tako zaposleni u pozitivno ocenjenim institucijama treba da dobiju bonus koji su i zaslužili, dok zaposleni u loše ocenjenim institucijama treba da dobiju malus koji su, takođe, zaslužili.\nPored toga, moram da pohvalim rad APR-a koji predstavlja dokaz da čak i u Srbiji jedna vladina agencija može da posluje efikasno, gde ljudi (bili građani, preduzetnici ili privrednici) mogu na efikasan način, a pritom u prijatnom okruženju, da završe poslove.\n(sreda, 10. sep 2014, 13:57) - anonymous [neregistrovani]\nna zalost ,tako je.


Koreja poklonila vozila hitne pomoći Srbiji – Indeks Vesti – Najvažnije vesti iz Srbije i regiona\nNaslovna > Srbija Danas > Ekonomija > Koreja poklonila vozila hitne pomoći Srbiji\nBEOGRAD – Južna Koreja poklonila je građanima Srbije pet novih, najsavremenije opremljenih vozila hitne pomoći za potrebe transporta i lečenja migranata, ali i građana Srbije. Donacija je vredna 285 hiljada američkih dolara i samo je deo ugovora o pružanju 500 hiljada dolara bespovratne pomoći, koji je sa Korejom potpisalo Ministarstvo za rad i socijalna pitanja u februaru ove godine.\nMinistar zdravlja Zlatibor Lončar rekao je da će upotreba ovih vozila biti od izuzetnog značaja. Vozila će biti upućena u Sremsku Mitroviću, Šid, Vranje, Beograd i Suboticu. Iako je Srbija nedavno nabavila oko stotinu ovakvih vozila, ona često pređu i do milion kilometara i zato nam ova donacija puno znači, rekao je Lončar.\nMinistar za rad i socijalna pitanja Zoran Đorđević rekao je da Koreja pokazuje snažnu volju da pomogne Srbiji u rešavanju problema vezanih za migrantsku krizu.\nAmbasador Koreje u Srbiji Ju Dae Jong rekao je da je prijatno iznenađen zbog velike posvećenosti Srbije i njenih građana rešavanju migrantske krize, kao i nivoa saosećajnosti kojeg pokazuju prema migrantima.\nJong je podsetio da je Koreja Srbiji u proteklom periodu pružila pomoć koja ukupno iznosi milion i po dolara.\nKnežević za veću saradnju Srbije i Kazahstana\nNiški rekord: Tri lokala od 160 kvadrata – milion i po evra


"Protesti neće stati dok se ne ispune zahtevi" – Otvoreno\nNaslovnaVesti"Protesti neće stati dok se ne ispune zahtevi"\nSavo Manojlović iz Pokreta „Kreni promeni“ saopštio je danas da protesti u Srbiji neće stati dok ne budu ispunjeni zahtevi vezani za Zakon o referendumu i narodnoj inicijativi.\nBlokada Sava centar FOTO: Direktno.rs\nOn je na konferenciji za novinare naglasio da je prvi ultimativni zahtev vezan za Zakon o referendumu i narodnoj inicijativi, budući da su prema Ustavu građani ti koji su suvereni i imaju pravo da predlažu zakone kada sakupe 30.000 potpisa. Ovim zakonom, kako je objasnio Manojlović, su predviđene takse, i za predlaganje zakona morate da nađete milion i dvesta hiljada dinara, prenosi N1.\nAko ono što građani predlože, Skupština ne stavlja na glasanje, ona krši njihova prava, a sada će da im za to zadovoljstvo uzimati i milion i dvesta hiljada dinara preko notara. Manojlović je rekao da je jedan od ultimatuma vezanih za zakon – da se ova odredba, koja se tiče plaćanja, ukine.\n– Mi smatramo da se ovim ograničava pravo građana na predlaganje zakona – istakao je on i dodao da se u, socijalnom kontestu Srbije, ukida i neka vrsta građanske suverenosti.\nDruga dva uslova, kako kaže, vezana su za biračke odbore i „ide se na paritet prema izbornim zakonima, pa ako imamo referendum koji je pokrenut potpisima građana – u biračkom odboru biće samo predstavnici stranaka“. „Tražimo da građani koji narodnom inicijativom pokrenu referendum, moraju imati predstavnike koji će kontrolisati kako se glasa“, rekao je Manojlović.\nTreći uslov vezan je za rok važenja referenduma – budući da je stavljeno da nakon godinu dana može da se ponovi referendum, što je i Venecijanska komisija istakla kao problematičnu tačku. „To znači da će u nedogled moći da se ponavlja referendum ako niste zadovoljni njegovim ishodom“, rekao je Manojlović.\n– Imamo i druge primedbe koje ćemo dostaviti Skupštini i predsedniku, ali prvi uslov je ultimativan i protesti neće stati dok se on ne ispuni – rekao je Savo Manojlović.\nOn je, na konferenciji za novinare, rekao da se sve vreme postavlja pitanje kao da se taj zakon ruši kako bi se stvari vratile na prethodni koji nije usaglašen s Ustavom što su, kako je naglasio, apsolutne neistine.\nManojlović je ukazao da su iz tog pokreta, dok je zakon bio u fazi donošenja i dok je još mogao da se popravi amandmanima, to jasno ukazivali i podneli 70.000 potpisa Skupštini – „referendum po meri građana“, sa konkretnim naznakama šta treba promeniti.\n– To što je zakon u određenom segmentu usaglašen sa Ustavom ne znači da su sve njegove odredbe Sveto pismo i da se ne mogu menjati – rekao je Manojlović.\n– Protesti neće prestati, pored prvog uslova – povlačenja Zakona o eksproprijaciji, ako se ne poboljšaju odredbe Zakona o referendumu i narodnoj inicijativi – rekao je Manojlović.


Vesti online / Sport / Tenis / Nadal pobedio Vavrinku i osvojio Madrid\nOsvojio 55. trofej u karijeri, 40. na šljaci - Rafael Nadal\nNadalu je ovo treća titula u Madridu i 55. ukupno, a čak peta ove sezone. Španski teniser će ostati na petom mestu na sutrašnjoj rang-listi ATP.\nNadal je pobedio Vavrinku bez mnogo problema. Već u prvom setu napravio je dva brejka i poveo sa 4:0 i praktično tada dobio set koji je završen rezultatom 6:2.\nŠvajcarac je zaigrao bolje u drugom setu i počeo da osvaja gemove na svoj servis, ali je Nadal u sedmom gemu konačno napravio brejk i poveo, a onda mirno priveo meč kraju sa konačnih 6:4, za samo 73 minuta igre\nTurnir u Madridu igrao se za nagradni fond od 4,3 miliona evra, a titulu u ženskoj konkurenciji osvojila je Amerkanka Serena Vilijams pobedom u finalu nad Ruskinjom Marijom Šarapovom sa 2:0, po setovima 6:1, 6:4.


Definisati neutralnost Srbije | TV KANAL 9 NOVI SAD\nNaslovna VESTI Definisati neutralnost Srbije\n“Postoji jedna zajednička ideja koju EU zastupa, a to je da sve zemlje članice EU imaju jake veze sa zemljama preko okeana. Srbija ne mora da se pridruzi NATO, ali treba da razmisli ko su njeni partneri i ideali. Saradnja između Srbije i NATO-a je poslednjih nekoliko godina značajno napredovala, a tome je značajno doprinela normalizacija odnosa sa Kosovom, potpisivanje Briselskog sporazuma i usvajanje Individualnog akcionog plana partnerstva Srbije i NATO-a”, rekao je Kirbi.\nIpak, Kirbi smatra da Srbija nije još spremna da se pridruži NATO navodeći da je razlog tome što srpska ekonomija nije dovoljno jaka da bi sebi mogla da priušti to članstvo. Za sada, kako je uopšte i poznato, Srbija se drži principa neutralnosti. Međutim, prema rečima Jelene Milić iz Centra za evroatlantske studije, problem je što u našem društvu nije definisano šta zapravo predstavlja ta vojna neutralnost.\n“Dakle u tom smislu prvo da definišemošta je ta vojna neutralnost u 21. veku, a onda da se pitamo da li jedna mala zemlja bez saradnje sa NATO-om, pošto drugog fukncionalnog političkog saveza u okruženju nema, može sama da odgovori na sve bezbednosne izazove i pretnje koje postoje, a gro ih je globalnih – od klimatskih promena, prirodnih katastrofa do terorizma”, navela je Milić.\nKako je istakla, brojne ankete pokazale su da javno mnjenje u Srbiji ne podržava članstvo u Alijansi.\nProtiv članstva Srbije u NATO je 65 odsto građana, dok je 13 odsto za, rečeno je danas na Trećoj beogradskoj NATO nedelji. Milić smatra da je razlog za to snažna anti-NATO kampanja koja postoji u našoj zemlji.\n“Zaista je nezgodno kada sedite na debati na panelu i kada čujete jednog analitičara koji kaže ‘Sve parlamentarne stranke su za ulazak u NATO’, a ja mislim da ni jedna parlamentarna stranka, čak ni stranka Borisa Tadića, nije eksplicitno za članstvo Srbije u NATO. Ustvari mi živimo u zemlji u kojoj nikada od demokratskih promena na ovamo nije postojala pro-NATO kampanja. Čak ni za vreme Đinđića, to jedna mantra, jer mi tada nismo bili ni članovi Partnerstva za mir”, istakla je ona.\nPredsednik Atlanskog saveza Srbije Vladan Živulović smatra da je medijska propaganda protiv NATO-a posledica ekonomskog uticaja Rusije u koj, kako je naveo, srpski državljani rade i ostvaruju profit.\nČlanstvo Srbije u NATO jedna je od najvažnijih geostrateških tema o kojima se svakodnevno raspravlja u stručnim krugovima i van javnosti, smatra spoljno-politički komentator Boško Jakšić. On je rekao da nije validan argument protiv članstva Srbije u NATO to što ju je Alijanska bombardovala jer, kako je istakao, Srbija sarađuje sa Nemačkom koja ju je, takođe, bombardovala i okupirala. On je istakao i da bi pridruživanje Srbije NATO-u destabilizovalo političku situaciju u zemlji jer bi, kako je naveo, došlo do polarizacije u mišljenju elite i javnosti.\nPrethodni tekstUređeno zelenilo u ulici Milana Savića\nSledeći tekstRaspored sahrana za sredu, 16. decembar


Osmomartovski džudo turnir okupio skoro 600 učesnika | Zrenjanin\n09. mart 2020. 08:42:33\nTradicionalni Međunarodni džudo turnir “8. mart” održan je juče po 38. put u Zrenjaninu i po masovnosti spada među najposećenije sportske turnire u našem gradu. Na pet tatamija u “Kristalnoj dvorani” nastupilo je 566 takmičara, u tri uzrasne kategorije i u obe konkurencije, iz 55 klubova i 6 zemalja. Turnir obuhvata mlađe kategorije, od poletaraca i poletarki do starijih dečaka i devojčica, godišta od 2006. do 2011, a osim takmičara iz Srbije nastupili su mladi džudisti iz Rumunije, Bugarske, Malte, Slovenije i Bosne i Hercegovine - Republike Srpske i Federacije BiH. Nastupilo je 407 dečaka i 159 devojčica.\nSve učesnike je pozdravio i turnir proglasio otvorenim pomoćnik gradonačelnika Zrenjanina Simo Salapura, istakavši da je i ovo takmičenje jedan od pokazatelja dobre saradnje između Grada Zrenjanina i nacionalnih sportskih saveza.\n- Zahvaljujući Džudo savezu Srbije, koji je ovaj turnir uvrstio u svoj zvaničan takmičarski kalendar i našem džudo klubu “Proleter”, pokazalo se da možemo da budemo dobri organizatori ovakvih takmičenja i da nam čini čast i zadovoljstvo što možemo da ugostimo sportiste iz različitih zemalja. Nažalost, zbog poznate situacije s korona virusom, dva najavljena kluba iz inostranstva nisu došla u Zrenjanin, ali i pored toga okupili smo danas u našoj sportskoj hali rekordan broj takmičara i čestitam organizatorima na tome - rekao je Salapura i dodao da je i ovom prilikom realizovana akcija “Sportom za bolje sutra” koja nailazi na odličan odziv među zrenjaninskim sportskim kolektivima i organizatorima sportskih dešavanja u našem gradu.\nMeđunarodni džudo turnir “8. mart” uspešno je priveden kraju, a dominirali su domaći klubovi, koji su nastupili i sa najvećim brojem takmičara. U ukupnom plasmanu najuspešniji su bili mladi džudisti i džudistkinje “Crvene Zvezde” iz Beograda, sa osvojenih 78 bodova, a samo bod manje imali su takmičari pančevačkog “Dinama”. Treće mesto pripalo je Novosadskom džudo klubu, dok su zapažen uspeh postigli domaćini i organizatori - Omladinski džudo klub “Proleter MD”, osvajanjem četvrtog mesta u generalnom plasmanu. Njihovih 43 takmičara osvojilo je 9 medalja i 51 bod u generalnom plasmanu.


Sve vesti za tag: Kvalifikacije za Ligu Evrope / Republika\nTAG - Kvalifikacije za Ligu Evrope\nZvezda na Marakani protiv Spartaksa predstavlja nove dresove\n- utorak, 17. 7. 2018. u 13:44 0\nNa poslednjoj takmičarskoj utakmici prethodne sezone FK Crvena zvezda krenuo je sa promocijom novih dresova.\nGomeš jedva čeka da čuje huk "grobara"\n- subota, 14. 7. 2018. u 18:49 0\nRikardo Gomeš, novo pojačanje u redovima crno-belih, zabeležio je svoj prvi gol na zvaničnoj utakmici 1. kola kvalifikacija za Ligu...\nJURIŠ na Spartaks!\n- sreda, 11. 7. 2018. u 07:21 0\nU senci polufinalnih mečeva na Svetskom prvenstvu u Rusiji fudbaleri Crvene zvezde započeće bitku protiv Spartaksa iz Jirmale večeras...\nZvezda odradil atrening - Stojković za Republiku.rs: Jedva čekamo da počne meč\n- utorak, 10. 7. 2018. u 21:26 0\nFudbaleri Crvene zvezde odradili su, na stadionu letonske Rige, trening pred prvu takmičarsku utakmicu u novoj sezoni.\nNišlije optimisti pred evropske mečeve\n- utorak, 10. 7. 2018. u 16:44 0\nSportski direktor Radničkog Marko Jovanović rekao je da je optimista pred meč prvog kola kvalifikacija za Ligu Evrope između niškog...\nĐUKIĆ JOŠ NE ZNA KO ĆE NA GOL PROTIV VIDEOTONA: Odlučićemo demokratski, možda i izvlačenjem iz šešira!\n- sreda, 16. 8. 2017. u 13:35 0\nTrener fudbalera Partizana Miroslav Đukić rekao je da sa mnogo optimizma dočekuje mečeve protiv Videotona u plej-ofu za Ligu Evrope i...


RTCG - Radio Televizija Crne Gore - Nacionalni javni servis :: Rukomet :: Poštovanje Odenzeu, ali žele pobjedu\n"PLAVE" STARTUJU U LŠ 05. 10. 2018. 15:37 >> 15:19 0\n"PLAVE" STARTUJU U LŠ\nPoštovanje Odenzeu, ali žele pobjedu\nBudućnost respektuje Odenze, njihov kvalitet i trofejnog stručnjaka na klupi Jana Pitlika, ali želi pobjedu i da uspješno počne novu sezonu u kojoj je krajnji cilj plasman na finalni turnir Lige šampiona, saopšteno je iz podgoričkog rukometnog kluba.\nBudućnost i danski Odenze odigraće sjutra u Podgorici utakmicu prvog kola A grupe Lige šampiona.\nCrnogorski šampion novu sezonu očekuje jači za povratnice Katarinu Bulatović, Anđelu Bulatović i Marinu Rajčić.\nTrener Dragan Adžić kazao je da se nada da će i njegov tim krenuti pobjedom, kao što su to uradili košarkaši Budućnosti u prvom meču nakon renoviranja dvorane.\n"Moramo da podižemo formu kroz Ligu šampiona, nije nam prvi put i znamo da se pripremamo u takvim okolnostima za svaki naredni meč. Želja je da dođe do stabilizacije igre djevojaka koje su iznijele teret prošle sezone. Imali smo veliki broj provjera u pripremnom periodu, u nekim duelima nedostajale su nam Katarina Bulatović i Milena Raičević, ali sada smo kompletni i spremni za izazove u Ligi šampiona", kazao je Adžić na konferenciji za novinare.\nOn je istakao da je važno da u igri ne bude oscilacija koje su se primjećivale prošle sezone.\n"Uz povratak tri iskusne igračice, vjerujem da možemo biti konkurenti svim timovima. Vardar više nije u Ligi šampiona, ali Đer, CSM Bukurešt i Rostov Don imaju jasan cilj da idu do samog kraja. Brest je uložio značajna sredstva, Mec je uvijek tu i sa visokim ambicijama. FTC ima dobar tim, tako da je izvjesno da makar deset timova na početku sezone objektivno misli da može do finalnog turnira", rekao je Adžić.\nDesni bek Katarina Bulatović, kazala je da se nije vratila u Budućnost da bi izborila samo plasman u glavnu rundu ili četvrtfinale.\nOna je naglasila da cilj mora da bude plasman na finalni turnir u Budimpešti.\nPrema riječima Tatjane Brnović ekipa Odenzea je debitant u Ligi šampiona, navodeći da tim koji predvodi iskusni stručnjak Jan Pitlik ima visoke ambicije u predstojećoj sezoni.\n"Važno je da vjerujemo jedna u drugu, a biće nam značajna i podrška navijača. Dugo smo se spremale za danski tim, tačnije od početka priprema koje su nam brzo prošle, jer smo imale veliki broj kontrolnih utakmica. Odenze je odličan tim, koji predstavlja okosnicu danske reprezentacije, imaju dobre šutere i zahtjevaju našu maksimalnu pažnju od prvog do posljednjeg minuta", kazala je Brnović.\nDuel Budućnosti i Odenzea počeće u 19 sati, a ulaz u dvoranu je besplatan.\n"Budućnost mora da vjeruje u finalni turnir"


Drago Kalabić: Bezobrazluk američke politike, nastavili da podržavaju Izetbegovića – Informer\nŠef Kluba poslanika SNSD u Predstavničkom domu Parlamentarne skupštine BiH Drago Kalabić ocijenio je kao bezobrazluk predstavljanje napada Mevlida Jašarevića na Ambasadu SAD u Sarajevu kao akta pojedinca.\n“Ovde se radi o bezobrazluku američke politike, koja je spremna zarad svojih ciljeva da koketira sa različitim grupama”, rekao je Kalabić komentarišući izjavu zamjenika pomoćnika američkog državnog sekretara Philipa Reekera da je Jašarevićev napad akt pojedinca i da ga tako treba tretirati.\nPrema Kalabićevim riječima, očito je da SAD misli da svi oni koji rade na uspostavljanju unitarne BiH mogu da se stave pod jednu kapu, iako su događaji u više navrata, uključujući i posljednji teroristički napad, pokazali da se oni ne mogu kontrolisati.\nKalabić kaže da su SAD, birajući između osude terorističkog događaja i uskraćivanja podrške bošnjačkom rukovodstvu koje je radilo pod njihovim patronatom, izabrale da nastave da podržavaju Bakira Izetbegovića i njegovu ekipu.\nIstičući da je značajan dio službenika u bezbjednosnim strukturama BiH pod američkim patronatom Kalabić je ocijenio da je i to razlog zašto SAD ne mogu drugačije okarakterisati napad na njihovu ambasadu u Sarajevu.\n“Teško je sada caru priznati da je go”, rekao je Kalabić za Srnu.\nOn je izrazio zainteresovanost da čuje stav Brisela o napadu na Ambasadu SAD u Sarajevu.\n“Interesuje me da li je Brisel saglasan sa SAD da se radi o činu pojedinca i da to nije opasno za BiH i Evropu”, zaključio je Kalabić.\nĐukanovićev sat vrijedan više od 100 hiljada eura


Rezultati pretrage za “PSIHOLOGIJA”\nDr Nina Mihajlovic\t Feb 9, 2014\nNeuropsihologija je nauka koja se bavi proučavanjem viših moždanih funkcija :mišljenja , pamćenja , govora , opažanja,pažnje samokontrole nadzora,svesnog delovanja okrenutog nekom cilju... Ćelijska-neuronska podloga ovih funkcija se nalazi…\nBol u karlici: Nema te koske koju hiropraktičar ili osteopata ne mogu da „nameste“, pomislićete. Međutim, čak većina takvih manuelnih procedura doneće samo kratkotrajno poboljšanje ukoliko je karlica u nepravilnom položaju... …\nKonvencionalna ili alternativna medicina, vera u stručnost lekara ili pribegavanje raznim alternativama, pomaganje ili odmaganje sebi. Kada se nađemo u najgorim situacijama, suočeni sa teškim bolestima, hvatamo se i za slamku zbog koje…\nČesto buđenje noću jedan je od najvećih problema koje mladi roditelji imaju s bebama. Međutim, lekari sada savetuju da bi bebe trebalo pustiti da se isplaču i sama uspavaju. Bebu treba pustiti da se sama uspava, pokazuju najnovija…\nRedakcija Kucnilekar\t Apr 9, 2012 0\nZaljubljenost je osećanje koje označava mogući početak ljubavi. Od pamtiveka je bilo opevano u pesmama, utisnuto na slikarskim platnima, opisivano u književnim delima i filozofskim raspravama. U novijem periodu, zaljubljenost postaje…


Žarko Paspalj u gostima kod studenata Privredne akademije u Novom Sadu\nBack PRIVREDA INSTITUCIJE Žarko Paspalj u gostima kod studenata Privredne akademije u Novom Sadu\nčetvrtak, 24 novembar 2016 23:54\nŽarko Paspalj, potpredsednik Olimpijskog komiteta Srbije i bivši proslavljeni jugoslovenski i srpski košarkaš i Damir Štajner, šef misije Olimpijskog tima Srbije održali su u amfiteatru Fakulteta za ekonomiju i inženjerski menadžment tribina ,,Olimpizam i uspesi Srbije na OI u Riu''.\nDekan Fakulteta za ekonomiju i inženjerski menadžment prof. dr Dragan Soleša izrazio je čast i zadovoljstvo zbog prisustva gospodina Žarka Paspalja, velikog imena u Srpskom sportu i Damira Štajnera, šefa Olimpijskog tima Srbije. Dekan prof. dr Dragan Soleša naglasio je da upravo ovakvim tribinama mladima se mogu otvoriti vidici pri susretu sa uspešnim i ostvarenim ljudima u ovom slučaju sportistima. ,\n- Naša zemlja je bogata najboljim predstavnicima, a to su sportisti koji svojim primerom pokazuju kako se boriti i postići uspeh – napomenuo je dekan Fakulteta.\nMirko Kovačević, sportski novinar, kratko se osvrnuo na veliku karijeru proslavljenog košarkaša i napomenuo da uspeh koji je postigao Žarka Paspalja svrstava ne samo u naše najbolje sportiste već i jednog od najboljih sportista u Evropi i svetu.\nNizala su se pitanja studenata Fakulteta upućenih gospodinu Žarku Paspalju, a jedno od njih je bilo i pitanje kako se kao kapiten košarkaškog tima osećao davne 1995. godine u Atini na takmičenju kada je ekipa osvojila zlatni pehar. Nekadašnji kapiten je odgovorio da je nažalost ta godina bila vrlo turbulentna za sportiste zbog tadašnjeg stanja u državi, ali da je bila čast igrati za svoju zemlju. Embargo je tada nepravedno osudio sportiste koji su bili sprečeni da igraju, a ta 1995. godina ih je dočekala prilično nespremene zbog specifične situacije, međutim timski duh i prijateljstvo koje je vladalo među košarkaškom ekipom im je donelo pobedu. ,\n- Ta pobeda je sinonim za jedno novo vreme u sportu i predstavlja ogroman i dobar povratak srpske košarke – izjavio je Žarko Paspalj.\nTakođe, jedno od pitanja na tribini je bilo i koja su odricanja bila potrebna na razvojnom putu u košarci, gde je gospodin Paspalj odgovorio da kada nešto volite ništa ne predstavlja odricanje i da sve što uložiš negde mora i da se vrati, a da je za to samo potrebno vreme, što predstavlja odličnu poruku prisutnim studentima Fakulteta za ekonomiju i inženjerski menadžment i Pravnog fakulteta za privredu i pravosuđe.\nBilo je reči i o projektu koji ima za cilj edukaciju i motivisanje dece u Srbiji u bavljenju sportom, na kome je učestvovalo preko 40 000 dece, kako napominje Damir Štajner, šef Olimpijskog tima Srbije.\n- Jedna od krucijalnih stvari koje se može naučiti od vrhunskih sportista je imati fokus u životu i radu – naglasio je gospodin Damir Štajner i dodao da to svi veliki sportisti poseduju, a da je i on kao šef Olimpijskog tima naučio i usvojio važnost fokusa upravo od košarkaškog tima sa kojim sarađuje. Na Olimpijskim igrama u Riu je došao do izražaja značaj organizacije kako u samim pripremama igrača tako i u tehničkim stvarima kao što je avionski let sa jednog na drugi kontinent celokupnog košarkaškog tima i sve pojedinosti koje iziskuje bezbedan i vremenski predodređen put sportista. Takođe, napomenuo je i važnost planiranja koje zajedeno sa odabranim fokusom daje najbolje rezultate.\nStudenti Fakulteta za ekonomiju i inženjerski menadžment i Pravnog fakulteta za privredu i pravosuđe su sa velikim zadovljstvom slušali pojedinosti razvojnog puta vrhunskog sportiste Žarka Paspalja kao i uspesima Srbije na Olimpijskim igrama u Riu.


Predsjednik Čubrilović razgovarao sa predstavnicima boračkih udruženja | NSRS\nPredsjednik Narodne skupštine Republike Srpske Nedeljko Čubrilović razgovarao je danas sa predstavnicima organizacija, saveza i udruženja od javnog interesa proisteklih iz Odbrambeno-otadžbinskog rata o saradnji ovih udruženja sa Narodnom skupštinom.\nNa sastanku su učestvovali predstavnici Republičke organizacije porodica zarobljenih i poginulih boraca i nestalih civila, Saveza ratnih vojnih invalida, Saveza logoraša, Organizacije amputiraca „UDAS“, Udruženja veterana i Organizacije starješina Vojske Republike Srpske, kao i predsjednik skupštinskog Odbora za boračko-invalidsku zaštitu Marinko Dragišić.\nPredstavnici boračkih organizacija od javnog interesa istakli su na sastanku da nije potrebno održavanje posebne sjednice Narodne skupštine na kojoj bi se razgovaralo o njihovim pravima, ističući da je riječ o politizaciji problema.\nGovoreći o aktuelnim političkim dešavanjima, naglasili su da se članstvo boračkih organizacija i saveza Republike Srpske zalaže za vraćanje nadležnosti Republici Srpskoj i izrazili želju da sa institucijama Srpske potpišu sporazum o zajedničkom djelovanju u tom smjeru. Istakli su da nikada nijedan predstavnik ovih organizacija, u svom djelovanju i istupima, nije pomenuo rat kao opciju rješavanja političkih problema u zemlji, ali da, nažalost, te prijetnje dolaze sa druge strane.\nOni su izrazili zainteresovanost za aktivan rad u skupštinskim odborima, te naglasili problem ostvarivanja dopunskih prava boračkih kategorija i neriješen status boraca i ratnih vojnih invalida Vojske Republike Srpske koji žive u FBiH, posebno kada je riječ o zdravstvenim uslugama. Predstavnici ovih udruženja založili su se za ubrzanje procesa zapošljavanja djece poginulih boraca, te za povećanje obračuna boračkih naknada.\nPredsjednik Čubrilović izrazio je puno razumijevanje za probleme sa kojima se ova udruženja suočavaju, ističući spremnost Narodne skupštine za konstantnu komunikaciju i usaglašavanje otvorenih pitanja i brže rješavanje problema koje organizacije, savezi i udruženja od javnog interesa proistekla iz Odbrambeno-otadžbinskog u ime svog članstva delegiraju.


Tajne ponude za akcije Mimoze – Bankar.me\nJanuary 15, 2016 BERZA, CRNA GORA, CRNA GORA, PLANETA, SVE VIJESTI Leave a comment\nVećinski vlasnik HTP Mimoza iz Tivta Đorđe Nicović, počeo je prije dva dana u tajnosti da daje ponude za otkup preostalih akcija tog preduzeća od manjinskih akcionara sadašnjih i bivših radnika te firme.\nPotvrdilo je to „Vijestima” više manjinskih akcionara koji su istakli da im Nicovićevi predstavnici u upravi Mimoze nude da od njih kupe akcije po cijeni od tri eura.Javni poziv manjinskim akcionarima nigdje nije zvanično objavljen, a oni koji su za to zainteresovani idu već dva dana u kancelariju izvršnog direktora Bojana Miloševića kod čije sekretarice potpisuju dokumenta da bi im Nicović isplatio udio u preduzeću.\nOvo preduzeće nedavno je prihodovalo 6,5 miliona eura od prodaje svog najstarijeg hotela Mimoze na atraktivnoj lokaciji u centru grada firmi Mimoza Group ruskog biznismena Valerija Zadorina.\n„Vijestima” juče iz menadžmenta Mimoze nije odgovoreno na pitanja o otkupu akcija. Nicovićeva firma Gorska iz Kolašina je većinski vlasnik HTP Mimoza sa 81,7 odsto akcija, manjinski akcionari posjeduju 13,48 odsto, a ostatak firma biznismena Veselina Barovića, njegovih srodnika i povezanih osoba. Nicović i Barović Mimozu kontrolišu još od 2002. kada su kupili 39 odsto njenih akcija od države, a ona im je tzv. “batch sale” metodom predala većinski paket, iako su izostala njihova ulaganja u hotele i objekte HTP-a od 2,5 miliona eura u ugovorenom roku. Nicović i Barović u međuvremenu su i na berzi kupovali akcije Mimoze i došli do preko 86 odsto vlasništva, iako nikada nijesu ispunili ugovorene obaveze za 22 odsto akcija koje su dobili od države.\nIzvještaj revizora, koji je ljetos razmatran na Skupštini akcionara, pokazao je da je uprava Mimoze dozvolila Barovićevoj firmi Comersa da 2009. na „pozajmicu” uzme 2,2 miliona eura Mimoze sa računa tivatske firme u CKB. Revizorska kuća Eurorev je u izvještaju za 2014. za Mimozu, konstatovala da Comersa do ugovorenog roka 31. decembra 2012. tivatskoj firmi nije vratila novac, kao ni 341 hiljadu eura do tada dospjele kamate.\nPrevious “Centralna banka treba da se fokusira na kamate”\nSljedeći SAD: Bogati još bogatiji, siromašni siromašniji\nMimoza u minusu 169.590 eura


КАТОЛИЧКИ ПЕДОФИЛИ: Дечија порнографија у Ватикану\nKATOLIČKI PEDOFILI: Dečija pornografija u Vatikanu\n31 januara 2015\nVatikan, koji se još bori sa posledicama pedofilskog skandala u Katoličkoj crkvi, otkrio je 2 slučaja posedovanja dečije pornografije među svojim zidinama 2014.\nTo je danas saopštio glavni tužilac Vatikana Djan Pjero Milano.\nMilano, čija zvanična titula glasi promoter pravde, u svom izveštaju na 50 strana, navodi da je vatikanska policija istražila dva slučaja „posedovanja materijala koji se tiče dečije pornografije“ kod osoba koje žive ili rade unutar grada-države, preneo je Rojters.\nTužilac nije naveo druge detalje, ali je portparol Vatikana rekao da je u jednom slučaju reč o Jozefu Vesolovskom, bivšem nadbiskupu, koji je uhapšen prošlog septembra u Vatikanu po optužbi da je plaćao seks sa maloletnicima dok je bio papski ambasador u Dominikanskoj Republici.\nPapa Franja je odobrio ovo hapšenje – prvo unutar Vatikana u vezi sa seksualnim zlostavljanjem – kako bi poslao snažan signal da čak i visoki crkveni zvaničnici mogu da odgovaraju, ukoliko su počinili krivična dela, rečeno je tada iz Vatikana.\nItalijanski mediji su u to vreme izvestili da je na njegovom računaru pronađena dečija pornografija.\nOn se trenutno nalazi u zatvoru gde čeka suđenje.\nPortparol Vatikana nije otkrio detalje o drugom slučaju.\nKatolička crkva je pogođena skandalom seksualnog zlostavljanja dece koje su počinili sveštenici širom sveta u proteklih 15 godina.\nPapa Franja je zauzeo stav nulte tolerancije prema zlostavljanju koje su počinili sveštenici nad decom od kako je 2013. godine na mestu poglavara rimokatoličke crkve nasledio papu Benedikta XVI.


Skot: Migranti žive u uslovima koji su sramota i za Mađarsku i za Srbiju | Autonomija\nAmbasador Austrije u Srbiji Johanes Ajgner rekao je da je Austrija tokom prošle godine primila oko 100.000 izbeglica\nAmbasador Sjedinjenih Američkih Država u Beogradu Kajl Skot izjavio je danas u Subotici da migranti koji borave u improvizovanom kampu na u blizini graničnog prelaza Horgoš žive u uslovima koji su sramota i za Mađarsku i za Srbiju.\n“Srce mi puca kada vidim te ljude tamo koji su razočarani i traže da idu dalje, ali ne mogu da idu dalje. Oni žive u uslovima koji su sramota i za Mađarsku i za Srbiju”, rekao je Skot nakon što je obišao migrante na Horgošu.\nOn je kazao da zna da Srbija radi sve što može da pomogne ovim ljudima i da vidi da je i u Prihvatnom centru u Subotici teška situacija i dodao da dve države moraju pronaći rešenje da se migrantima omogući da zatraže azil u Mađarskoj i iz prihvatnih centara.\nPrema njegovim rečima, Srbija je uzor za region jer ne gradi zidove, nego gradi prihvatilišta i pomaže ovim ljudima.\n“Srbija ne sarađuje sa neformalnim policijskim organizacijama koje biju ljude već sarađuje sa nevladinim i međunarodnim organizacijama kako bi pružili pomoć migrantima i to je najvažnije”, rekao je američki ambasador.\nMinistar za socijalna pitanja Aleksandar Vulin rekao je da se migrantska kriza može rešiti “za pola sata”, ukoliko Mađarska zahteve za azil ne bude više primala na granici nego iz prihvatnih centara.\n“Šta je problem da se svi ovi nehigijenski kampovi zatvore za pola sata jednom političkom odlukom. Dovoljno je da Mađarska kaže da zahteve za ulazak u tu državu neće primati na žici i na granici, već u prihvatnim centrima i u roku od pola sata mi nemamo krizu na granici”, kazao je Vulin.\nOn je dodao da Srbija neće menjati svoju migrantsku politiku i da će se prema ovim ljudima ponašati kao prema ljudskim bićima i obezbediti im sve što im je potrebno – zdravstvenu zaštitu, hranu, smeštaj, sigurnost i da, u skladu sa zakonom, ukoliko žele, zatraže azil.\nKako je rekao, Srbija je pojačala mere na granicama sa Bugarskom i Makedonijom da bi sprečila gomilanje ljudi na srpsko-mađarskoj granici, koji nemaju gde da odu jer ne mogu da dobiju azil u zemljama EU.\n“Srbija ne može da preuzme odgovornost za politiku drugih vlada oko zatvaranja granica, kako to rade Mađarska i Hrvatska. A ljudi koji štrajkuju glađu u blizini Horgoša imaju mogućnost da bilo kada zatraže azil i da budu smešteni u prihvatnim centrima u Srbiji”, kazao je Vulin.\nAmbasador Austrije u Srbiji Johanes Ajgner rekao je da je Austrija tokom prošle godine primila oko 100.000 izbeglica i da ove godine ovo pitanje treba da se reguliše.\n“Ove godine nam je cilj da se ovo pitanje reguliše i da se smanji broj neregularnih ulazaka u zemlju”, kazao je Ajgner.


RTCG - Radio Televizija Crne Gore - Nacionalni javni servis :: Društvo :: Agencija potvrdila navode o stanju piste\nURA ODGOVORILA 24. 04. 2019. 10:10 >> 10:11 2\nAgencija za civilno vazduhoplovstvo (ACV) potvrdila je autentičnost dokumenta koji je objavio Građanski pokret URA, saopšteno je iz te partije.\n"Agencija za civilno vazduhoplovstvo (ACV) je juče potvrdila autentičnost dokumenta koji smo objelodanili čime su samo stavili pečat na naše tvrdnje, a demantovali direktora Aerodroma Crne Gore Danila Orlandića", stoji u odgovoru Građanskog pokreta URA na jučerašnje Orlandićevo reagovanje.\nPodsjećamo, URA je juče objelodanila procurjeli dokument u kojem se konstatuju znatna oštećenja na pisti aerodrome i mogućnost izlijetanja vazduhoplova sa piste.\nArgumentovane kritike i dokaze da je infrastruktura aerodroma Crne Gore u lošem stanju, kako kažu u Uri, "Danilo Orlandić po uzoru na svoju partijsku bazu vidi kao ‘pokušaj kompromitacije države Crne Gore i ugrožavanje njene rastuće ekonomije’".\n"Nije URA gospodine Orlandiću pisala dokument o katastrofalnom stanju Aerodroma Tivat, već nadležna državna agencija (ACV). Mi smo kao odgovorni politički subjekt samo objelodanili javnosti ono što ste vi skrivali i zbog čega ćete vjerovatno krivično odgovarati", poručuju Orlandiću iz URE.\nKažu i da je katastrofalno stanje piste Aerodroma Tivat, nespretno u jučerašnjem reagovanju potvrdio i sam Orlandić navodeći su te promjene na pisti uočili, da nijesu do sada ništa učinili povodom toga i da se i dalje administrativno pripremaju za sanaciju.


Tokom praznika prevezeno 18 odsto više putnika nego lani\nNovogodišnji i božićni praznici najatraktivniji su period za putovanja u zimskoj sezoni, što se potvrdilo i kroz usluge Aerodroma Crne Gore. Ove godine, Aerodromi Crne Gore su analizirali period od katoličkog do pravoslavnog Božića u kome je opsluženo čak 18 odsto putnika više u odnosu na isti period prošle godine.\nU poslednje tri godine otvoreno je čak 35 novih avio linija, što direktno doprinosi porastu broja putnika, prihoda, kao i prosperitetu turizma u Crnoj Gori. Aerodrom Podgorica danas ima 19 cjelogodišnjih destinacija i 23 sezonskog karaktera. Dakle, Glavni grad je povezan sa 42 destinacije, odnosno sa 14 zemalja tokom čitave godine i još sedam u sezoni. Avio saobraćaj u Tivtu je organizovan na način da je tokom cijele godine povezan sa Beogradom i Moskvom, a tokom ljetnje sezone sa 51 najatraktivnijom evropskom destinacijom.


Ne prodaju banku u Crnoj Gori | Ekonomist\nSociete Generale Grupa nije u procesu prodaje banke u Crnoj Gori, jer je zadovoljna njenim rezultatima i sposobnošću da ostvari profitabilan rast zahvaljujući posvećenosti i kvalitetu menadžmenta i zaposlenih, saopštio je regionalni direktor Grupe za Balkan, Jean-Philippe Guillaume.\n„Societe Generale Grupa je zadovoljna rezultatima Societe Generale banke Montenegro, koja je tokom više godina pokazala sposobnost da ostvari snažan i profitabilan rast zahvaljujući posvećenosti i kvalitetu menadžmenta i zaposlenih, kao i kvalitetu usluga koje nudi klijentima“, rekao je Guillaume agenciji Mina-business.\nOn je kazao da glasine, kao što je ona o prodaji Societe Genarale banke Montenegro, često naude poslovanju čak i u mnogo razvijenijim zemljama i tržištima nego što je Crna Gora.\n„Snaga Societe Generale banke Montenegro upravo se pokazala na ovom primjeru. Ne samo da je poslovanje banke zadržalo uzlaznu poziciju, već su rezultati rekordni“, naveo je Guillaume.\nOn je dodao i da je dobar rezultat u takvim okolnostima pokazatelj otpornosti timova, dobrog menadžmenta i lojalnosti i podrške klijenata.\nGuillaume je poručio da klijenti Societe Generale banke Montenegro u budućnosti mogu očekivatui profesionalan odnos zaposlenih u banci, kao i širok asortiman proizvoda.\n„Klijenti su uvijek u centru svih naših aktivnosti. Fokusiraćemo se na poboljšanja u domenu mobilnog bankarstva i uvođenje narednih verzija te usluge, širenje ponude kartica za građane i kompanije, a posvetićemo se daljoj podršci malim i srednjim preduzećima“, saopštio je Guillaume.\nOn je dodao da banka već renovira ekspoziture, od kojih će neke biti preseljene na nove i bolje lokacije, a velika pažnja biće posvećena kvalitetu servisa.\n„Sve to zajedno doprinijeće da našim klijentima pružimo još bolju uslugu“, rekao je Guillaume.\nOn je, komentarišući crnogorski makroekonomski okvir i poziciju Societe Generale banke Montenegro u bankarskoj industriji zemlje, kazao da je vidljivo da je Crna Gora, kao država kandidat za članstvo u EU, posvećena jačanju institucija i stvaranju pretpostavki za održiv ekonomski razvoj.\n„Pažljivo pratimo dešavanja u zemlji i drago nam je što vidimo da su se i uslovi na finansijskom tržištu Crne Gore poboljšali u prethodnom periodu. Banke su vrlo likvidne i prosječni racio kapitala prevazilazi regulatorni minimum“, saopštio je Guillaume.\nOn je naveo da kreditna i depozitna aktivnost raste, a da Societe Generale banka daje značajan doprinos tim pozitivnim trendovima.\n„Prema mnogim parametrima, uključujući i visinu odobrenih kredita, Societe Generale je lider na crnogorskom bankarskom tržištu. Očekujemo da naša banka nastavi da bude značajna podrška ekonomiji i građanima, kao i Vladinim projektima“, poručio je Guillaume.\nNeto bankarski prihod Societe Generale Grupe u prvom ovogodišnjem kvartalu iznosio je 6,52 milijarde EUR, što je četiri odsto više nego u istom periodu prošle. Dupliran je i operativni prihod grupe u posljednjem prošlogodišnjem kvartalu u odnosu na uporedni period.\nGuillaume je saopštio da u novoj strateškoj fazi Grupe, koja će početi da se primjenjuje naredne godine, ne treba očekivati značajnije izmjene.\n„Zahvaljujući prethodnom strateškom planu uspjeli smo da iz kvartala u kvartal ostvarujemo dobre rezultate. Planirali smo da objavimo novu strategiju 28. novembra, a imajući u vidu ono što smo do sada postigli ne vidimo nijedan razlog koji bi mogao ugroziti poziciju koju smo dostigli prethodnih godina“, rekao je Guillaume.\nOn je poručio da će model Grupe ostati izbalansiran kada je riječ o linijama poslovanja, odnosno korporativno-investicionom bankarstvu, međunarodnom poslovanju sa stanovništvom i poslovanju u Francuskoj i specijalizovanim finansijskim uslugamae, kao i o geografskoj rasprostranjenosti.\n„Težimo da zadržimo istu ravnotežu prihoda, odnosno 75 odsto iz razvijenih zemalja i 25 odsto iz onih u razvoju“, zaključio je Guillaume.


Kako saznajemo, Jojić je bio rođak vlasnika fabrike B. J. i u fabrici "EdePro" radio je 15 godina.\nU eksploziji je poginuo i dvadesetjednogodišnji M. S., takođe radnik ove fabrike. Kako nezvanično saznajemo, i Miljan Jojić i M. S. su nastradali na licu mesta.\nKako saznajemo, u Urgentnom centru u Beogradu trenutno se nalazi 16 radnika ove fabrike, od čega su četiri osobe u teškom stanju i lekari se bore za njihove živote. Četiri osobe puštene su na kućno lečenje, a četiri su prebačene na Vojno-medicinsku akademiju.\nKako saznajemo, uglavnom su svi zadobili opekotine jako visokog stepena i prati se njihovo stanje jer se u ovako jakim eksplozijama ne zna kako vitalni organi mogu da reaguju i situacija se može promeniti.


Konsenzusom u parlamentu do demarkacije | Analitika - Informativni Portal\nEnver Hodžaj, zamjenik predsjednika Vlade Kosova\nBez obzira na problem demarkacije granice, odnosi Crne Gore i Kosova su najbolji mogući, po ocjeni zamjenika premijera kosovske Vlade Envera Hodžaja.\nObjavljeno: 17. 12. 2017 - 08:15 Promjenite veličinu teksta: A A A\n„Kosovo Crnu Goru vidi kao zemlju koja će, zajedno sa Albanijom, biti prva naredna članica EU, što je veoma važna vest za Balkan, baš kao što je članstvo Crne Gore u NATO-u bio najznačajniji događaj za naš region u 2017. godini“, kaže Hodžaj za Pobjedu.\nPOBJEDA: Zašto onda Kosovo još nije obilježilo granicu sa Crnom Gorom?\nHODŽAJ: Vlada Kosova je, zajedno sa pratećim izveštajem, kosovskoj Skupštini nedavno ponovo prosledila sporazum potpisan 2015. Demarkacija granice sa Crnom Gorom stvar je unutrašnjeg konsenzusa Vlade Kosova, odnosno stranaka koje čine Vladu premijera Ramuša Haradinaja. Reč je, dakle, o razlikama između partija i parlamentarnih grupa u Skupštini Kosova, a ne o otvorenom međudržavnom pitanju.\nPOBJEDA: Srpska lista, koja je pod direktnom kontrolom Beograda i Moskve, oštro se protivi demarkaciji granice Kosova i Crne Gore.\nHODŽAJ: Imam veliku nadu da će Srpska lista ipak podržati obeležavanje granične linije Kosova i Crne Gore. Naravno, nisam naivan, pa ne isključujem mogućnost da Beograd iskomplikuje stvar prilikom završnog glasanja u Skupštini Kosova.\nHODŽAJ: Poseta nekoliko srpskih predstavnika sa Kosova Moskvi, kao i uticaj Rusije preko određenih NVO na severu Kosova, otvaraju pitanje preciznije ocene ruskog uticaja u tom delu zemlje, što naša Vlada ne podržava. Znamo da je Rusija protivnik Kosova koji pokušava da naškodi našoj međunarodnoj reputaciji, pa nas zato i brine to što se Srbija pretvorila u bazu ruskog uticaja na Balkanu. Mislim da je došlo vreme da se time ozbiljno pozabave naši međunarodni partneri.\nPOBJEDA: Kada kažete da je Rusija protivnik Kosova, mislite na to što Moskva nije priznala kosovsku nezavisnost?\nHODŽAJ: Ne samo to.\nPOBJEDA: Koliko je tačno zemalja priznalo nezavisnost Kosova? Pitam Vas zbog toga što šef srpske diplomatije Ivica Dačić tvrdi da su neke države u međuvremenu povukle odluku o priznanju Kosova, a da se neke na to spremaju.\nHODŽAJ: Kao suverenu i nezavisnu državu Kosovo je do sada službeno priznalo 115 država sveta. Takođe, Kosovo je učlanjeno u 67 evropskih i svetskih organizacija, što pokazuje da je integracija naše zemlje u međunarodne sisteme nezaustavljiv proces i, u geopolitičkom smislu, konačna činjenica. Svima u Evropi i svetu je to jasno izuzev Srbiji koja, lansirajući lažne vesti i kampanje bez efekta, razotkriva svoj pravi karakter u odnosu na Zapad i predstavlja sebe kao izvor nestabilnosti Balkana.\nInače, kada god to poželi, ministar Dačić od nas može dobiti kompletan dosije sa svim priznanjima i svim učlanjenjima Kosova u međunarodne organizacije. Možda bi to mogao biti naš poklon Ivici Dačiću za novogodišnje praznike.\nPOBJEDA: Koliko je realno da Kosovo uskoro postane članica UN?\nHODŽAJ: Veoma je realno.\nPOBJEDA: To će prihvatiti Srbija i Rusija?\nHODŽAJ: Iako su odnosi Kosova i Srbije bili veoma teški, iako je reč o dugoj istoriji sukoba, ratova i etničkog čišćenja, svetsko iskustvo pokazuje da je, gde postoji politička volja, takav cilj ostvariv.\nPOBJEDA: Prepoznajete li u današnjoj Srbiji političku volju da prizna Kosovo, odnosno da do kraja radi na „punoj normalizaciji odnosa sa Prištinom“?\nHODŽAJ: Puna normalizacija odnosa Kosova i Srbije ima tri cilja. Prvi je učlanjenje Kosova u OUN, drugi - uspostavljanje diplomatskih odnosa kao akt međusobnog priznavanja, i treći - međusobno priznavanje.\nKao ministar spoljnih poslova Kosova, sedam godina sam svakoj državi članici EU koju sam posetio postavio pitanje koje Vi meni sada postavljate: što, dakle, za vas znači pravno obavezujući sporazum između Kosova i Srbije? Svi su mi rekli isto: znači uzajamno priznanje Kosova i Srbije.\nČim Kosovo i Srbija potpišu sporazum međusobnog priznanja, Rusija više neće imati nijedan politički, pravni ili moralni argument da spreči učlanjenje Kosova u OUN. Rusija je, nažalost, Kosovo do sada koristila kao geopolitičku kartu svoje agende na Balkanu i u Evropi, čime je, po mom sudu, više štete nanosila srpskim interesima nego što je Srbiji, koju na taj način drži ucenjenom, obezbedila konkretnu dobit.\nTagovi: Enver Hodžaj Vlada Kosova demarkacija granice kosova i crne gore\n17. 12. 2017 - 09:11\nGospodine HODŽAJ: Niste naivan covjek, ali da vam kazem da tkz Srpska Lista to nikada nece prihvatititi. Ako im Vucici naredi da to prihvate, oni ce prihvatiti kao sto su prihvatili sve do sada..\n17. 12. 2017 - 14:53\nSrbija nema abasadora ni u Novi Pazar, pa odlično sarađuju


Ponavljači na tenderu\nČinovnici Agencije za privatizaciju imaće ovog vrelog jula pune ruke posla da sroče pozive za prodaju nekih od najvećih srpskih preduzeća. Mlađan Dinkić, ministar ekonomije, upravo je najavio da će ovog meseca da budu raspisani tenderi za prodaju Jata, „Prve petoletke”, Metanolsko-sirćetnog kompleksa (MSK) iz Kikinde, „Mostogradnje”, FAP-a iz Priboja, Geneksovih...\nTendere velikih tera maler\nTendere u Srbiji kao da je poterao maler. I to sada, u nekoj formalnoj završnici privatizacije. Gotovo u nizu proglašavaju se neuspešnim prodaje velikih preduzeća, i to ukoliko se kao kriterijum velikih računaju imovina, potencijali, stečeno ime, broj radnika. Šampion neuspešnih prodaja je svakako RTB Bor čija su dva tendera mesecima zaokupljala javnost. Potencijalni kupci su nudili stotine...\n29.02.2008 u 22:00\nLiftom u luku Beograd\nPreduzeće „David Pajić Daka” prodato je na jučerašnjoj aukciji u Agenciji za privatizaciju za 15,3 miliona evra koliko će za njega platiti preduzeće „Arno” iz Beograda. Za ovo preduzeće na atraktivnoj lokaciji u neposrednoj blizini Luke Beograd nadmetalo se šest učesnika pa je tako cena s početnih 221 milion dinara uvećana praktično šest puta. Među učesnicima nadmetanja,...\nBalkan pripada Evropskoj uniji\n15.10.2019 u 22:54\n15.10.2019 u 22:41


Svetlarnik koji unosi sunce u prostore bez prozora - Prozori + Vrata\nKrovni prozori Svetlarnik koji unosi sunce u prostore bez prozora\nSvetlarnik koji unosi sunce u prostore bez prozora\nItalijani su omsislili jeidnstveni sistem koji pruža veštačko svetlo kroz inteligentan lažni svetlarnik, pod nazivom CoeLux.\nSlika 2 – CoeLux veštačko sunce\nKoncept CoeLLux sistema\nOvim konceptom se stvara veštačko svetlo i unosi realno osvetljenje u prostorima poput metroa, muzeja i prostorijama bez prozora, i svim mestima u kojima su ljudi uskraćeni za prirodnu sunčevu svetlost. CoeLux sistem koristi ključne elemente koji oponašaju prirodno osvetljenje, a to su: LED osvetljenje koje imitira prirodno svetlo i sunce, kompleksan optički sistem koji imitira sunčeve zrake uz pomoć nano-strukturalnih materijala koji oponašaju prirodne procese u atmosferi stvarajući plavi izgled neba.\nSlika 3 – Ovim konceptom se stvara veštačko svetlo i unosi realno osvetljenje\nCoeLux sistem isporučuje dnevnu svetlost u zatvorenim prostorima i može biti programiran tako da oponaša različitu geografsku osvetljenost u odnosu na horizont.\nSistem CoeLux 30, 60 i 45\nSistem 30 nudi prozor koji proizvodi toplinu i svetlost. Sistem 60 isporučuje ekvatorijalnu, vertikalnu svetlost koja projektuje hladnije tonove i senke. U sredini je sistem 45 koji predstavlja svetlo pod uglom od 45 stepeni i koji nudi balans svetla i senke.\nPrimena CoeLux sistema\nPredviđanja uspeha ovog sistema su odlična. Naime, zbog opštepoznate lekovitosti i učinkovitosti svetlosti, odnosno, prirodnog osvetljenja, dizjneri predviđaju da će CoeLux sistem imati veliku primenu u zdravstvu, stambenim objektima, ugostiteljskim prostorima itd. Sistem se može ugraditi u spuštene plafone, jer je sama debljina svetlarnika neoliko milimetara.\nSlika 4 – Svetlarnik u poslovnim objektima\nCoeLux sistem je priznat za jedan od dvanaest inovativnih tehnologija u EU, od strane Evropske komisije na konvenciji u Briselu 2014.\nPrethodni tekstHörmann motor za vrata HDO 200\nSledeći tekstTIER ENTERIJERI – Saveti dizajnera i idejna rešenja


0\tDecember 3, 2020 10:13 pm\nBroj napada vatrenim oružjem u Čikagu malo opao sa hladnijim vremnom u novembru, ali su pucnjave i ubistva i dalje u velikom porastu u poređenju sa prošlom godinom!\nPolicija je evidentirala 716 ubistava do kraja novembra što predstavlja porast od 54% od prošlogodišnje brojke koja je iznosila 464!\nUpoređujući mesece, novembar ima najveću statistiku sa čak 267 pucnajve dok je novembar 2019.godine imao 154 pucnjave što predstavlja porast od od 73%!\nOvo su podaci iz izveštaja Čikaške policijske uprave objavljenog u utorak.\nPolicajci su zaplenili više od 10,000 komada ilegalnog oružja do kraja novembra i izvršili više od 6,600 hapšenja.\nUkupna stopa kriminala – uključujući ubistva, pljačke, seksualne napade, krađe i provale – opala je za 7% u poređenju sa krajem novembra prošle godine.\nBroj krađa smanjen je za 27% u toku novembra, u poređenju sa prošlom godinom. Policija je izjavila da „dramatično smanjenje ostaje glavni pokretač smanjenja ukupnog kriminala u Čikagu“.\nBroj provala i krađama ostajo je na istom nivou kao u zadnjih 20 godina.\nPolicijski nadzornik David Braun, koji je počeo da radi ranije ove godine, kaže da se policija suočila sa značajnim i posebnim izazovima kada su COVID-19 i građanski nemiri pogodili glavne američke gradove.\n„Čikago nije izuzetak. Ipak, naši policajci nastavljaju da rade punim kapacitetom svakoga dana kako bi učinili naše ulice i domove sigurnim“, rekao je Braun u svojoj izjavi. „Želim da pohvalim naše hrabre policajce koji svakoga dana rizikuju svoje živote kako bi poboljšali bezbednost svojih građana“.\nPored pandemije i građanskih nemira, policajci se suočavaju i sa utrostručenim brojem napada vatrenim oružjem na službenike javnog reda.\nOve godine je na čikaške policajce pucano 71 put a 10 policajaca je pogođeno. U istom periodu 2019.godine, pucnjava se desila 18 puta sa tri povređena oficira. U julu, tri policajca su pogođena kada je zatvorenik počeo da puca u policijskoj stanici.\nPolicijske stanice su takođe bile pogođene i virusom COVID-19 sa oko 1,500 službenika pozitivnih od ukupno 13,000 zaposlenih. Tri oficira su, nažalost, preminula od posledica zaraze virusom u aprilu. Jedan službenik je nađen mrtav u svom domu prošle nedelje ali su rezultati autopsije još uvek nisu zvanični povodom uzroka smrti.\nČikago je među većim gradovima Amerike koji trentno ima porast nasilja oružjem i ubistvima koji su rezultat pomenutog porasta. Njujork je imao 405 ubistava do sredine novembra u poređenju sa brojem od 295 ubistava u isto vreme prošle godine što se predstavlja kao porast od 37%.\nPorast nasilja je bio toliko veliki da bi grad mogao imati toliko ubistava kao što je to zabeleženo daleke 1998.godine! Od nedelje, broj ubistava u 2020.godine i 2016.godine se izjednačio i iznosi 715!\nKako se približava zima, nasilje je nastavilo da opada pa se novembar završio sa nešto manje pucnjava i ubistava u poređenju sa oktobrom. Policija je zabeležila 360 žrtava i 65 ubistava u oktobru dok je se novembar završio sa 339 žrtava pucnjave i 58 ubistava.\nAvio kompanije uvode zabranu letenja za sve životinje osim servisnih pasa\nNajveća organizacija vozača kamiona zatražila pomoć od Trampa! 0\nChicago SummerDance – Evo kada i gde će biti održane sve manifestacije 0\nČikago izabran za najbolji grad u Americi četvrti put zaredom! 0


Bufon odlučio, navijači Juventusa ga mole da samo ne kaže ovu rečenicu! - Sportske.net\nBufon odlučio, navijači Juventusa ga mole da samo ne kaže ovu rečenicu!\nGolman koji je sa Juventusom osvojio titulu prvaka Evrope preneo osećanja navijača...\nLotito, iz tvojih usta u Božije uši, ovo je plan za Sergeja!Real i Barsa imaju istu ideju, Bosanca?Juve - Oprobani recept, poznato prezime, iz Barse za džabe!Rajola našao način, navijači Juventusa se mole da je istina!Ovo su prva dva defanzivca koja stižu u Arsenal!\nStvar je dogovorena, čeka se samo Bufon da potvrdi, naredne dve godine braniće za Pari Sen Žermen.\nSuma je oko 16 miliona, biće dakle plaćen 8 miliona po godini, De Hea je jedini golman koji ima veću platu od njega.\nBufon i dalje čeka, kako kaže njegov agent Silvano Martina, još nije odlučio, ali mediji smatraju da je posao gotov i da je pitanje dana kada će slavni golman saopštiti da nastavlja karijeru.\nNavijači Juventusa se nadaju samo jednom, da Bufon neće reći da ide u PSŽ kako bi osvojio Ligu šampiona.\nNekadašnji golman Juventusa, Takoni, koji je osvojio Kup Šampiona i koji smatra da je Bufon trebalo da udari Majkla Olivera i ode u legendu posle onoga što se desilo u Madridu, kaže da navijači samo jedno ne bi oprostili idolu.\n"Ima pravo da nastavi, da testira sebe na vrhunskom nivou, jedino što ne bi smeo da kaže je da je došao u Pariz da osvoji Ligu šampiona. To bi uvredilo sve nas i narušilo legendu o najboljem golmanu svih vremena", kaže Takoni koji je gol Juventusa nasledio od legendarnog Dina Zofa.\n"To bi baš bilo ružno, mada bi moglo da znači sreću za Juve, ništa lepše ne bi bilo nego pobediti ga u finalu i osvojiti trofej", dodaje Takoni, čovek koji svojim izjavama uvek uzburka javnost.\nNavijači se slažu kada je ovo poslednje u pitanju, a sam klub mu je na rastanku poručio da ima pravo da radi sa karijerom šta hoće i da će mu vrata Juventusa uvek biti otvorena.


Veliki porast broja uhapšenih imigranata od dolaska Trampa na vlast - Televizija K3\nJandroković prekinuo posetu Srbi…\nPosle telefonskog razgovora predsednika Hrvatskog sabora Gordana Jandrokovića…\nNenad Lalić napušta SDS?\nPoslije odlaska Borislava Bojića i Đorđa Krčmara u…\nPOTEZ – 17. 04. 2018. – Brane PEĆANAC, predsjednik Foruma Drvarčana “Naš Zavičaj“ , Rajko SRDIĆ, predsjednik Zavičajnog udruženja “Glamočko kolo” , Đuro BERONJA, Udruženje Krupljana “Podgrmeč” i protojerej Siniša SERDAR, paroh drvarski\nErdogan: Predsednički i parlamentarni izbori 24. juna\nJandroković prekinuo posetu Srbiji\nUskoro rezultati istrage o Davidu\n“Šešelj ugrozio dostojanstvo Narodne skupštine”\nVigemark uručio privremeni izvještaj Evropske komisije o BiH\nBosić zakazao hitnu sjednicu na zahtjev SNSD-a\nVeliki porast broja uhapšenih imigranata od dolaska Trampa na vlast\nBroj uhapšenih imigranata za koje se sumnja da su ilegalno u SAD, znatno je skočio u prvim mjesecima administracije predsjednika SAD Donalda Trampa, saopštili su danas zvaničnici.\nBroj uhapšenih porastao je za gotovo 40 odsto od 22. januara do 29. aprila u poređenju sa sličnim periodom prošle godine, po podacima koje je objavila američka Imigraciona i carinske služba.\nU tom periodu uhapšeno je ukupno 41.300 ljudi koje treba da se deportuju. Od tog broja gotovo 11.000 nema krivične presude, što je više nego dvostruko više uhapšenih imigranata bez krivičnih presuda nego u istom periodu prošle godine.\nVršilac dužnosti direktora Imigracione službe Tomas Homan rekao je da je veći broj imigranata uhapšen zbog pojačane primene propisa.\n– Posao agenata je da sprovode zakon i upravo to radimo – rekao je Homan.\nTramp je 25. januara potpisao naređenje o strogom sprovođenju imigracionih propisa.\n– U istom periodu broj deportacija je opao za 12 odsto – rekao je Homan što je objasnio manjim brojem hapšenja na američko-meksičkoj granici, odakle se imigranti obično brzo vraćaju nazad, i gomilanjem u imigracionim sudovima neriješenih sučajeva deportacije.\nTrampova administracija upravo pokušava da predstavi svoja dostignuća uprkos širenju skandala oko otpuštanja direktora FBI i dijelenju povjerljivih obavještajnih podataka s ruskim ministrom i ambasadorom.\nIzvor: Beta – AP


Ed Sheeran i Taylor Swift udružili su snage na novom duetu - Radio AS FM\nEd Sheeran i Taylor Swift udružili su snage na novom duetu\nEd Sheeran još je pre nekoliko dana tizerom potvrdio izlazak nove verzije njegove pesme „The Joker And The Queen“ u saradnji sa Taylor Swift čije prijateljstvo traje duže od decenije. Ovo nije prvi put da su se ove mega zvezde odlučile na zajedničku saradnju. Dosad su sarađivali na više pesama kao što su „Everything Has Changed“, „End Game“ i „Run“.\nNovu verziju „The Joker And The Queen“ napisali su Ed Sheeran, Taylor Swift, Johnny McDaid, Fred Gibson i Sam Roman, a producirali Ed Sheeran, FRED, Johnny McDaid i ROMANS.\nPrateći video u režiji Emila Nave prepun je nostalgije jer okuplja glumačku ekipu iz kultnog videa „Everything Has Changed“, ujedno prethodne saradnje Eda i Taylor, objavljene 2012. godine. Deset godina kasnije, video prati odrastanje i priča o sada 18-godišnjacima, Avi i Jacku, koji odlaze na fakultet i upuštaju se u nove avanture.


Saopćenje Žalbene komisije Vijeća za štampu u BiH, 28.10.2015.godine\nizražava ozbiljnu zabrinutost zbog sve češćih napada na novinare od strane političara i javnih dužnosnika i onemogućavanje slobodnog medijskog izvještavanja\nKomisija apelira na sve nadležne institucije da novinarima omoguće nesmetan rad,\nslobodu informiranja i argumentirane javne kritike!\nŽalbena komisija Vijeća za štampu u BiH održala je 65. sjednicu na kojoj je razmatrano 11 žalbi pristiglih u posljednjih mjesec dana: 2 žalbe su prihvaćene, jer je u člancima na koje su uložene žalbe utvđeno kršenje Kodeksa za štampu i online medije BiH, a 9 žalbi nije prihvaćeno, u skladu sa zaštitom prava novinara na slobodno izvještavanje i predočavanje istinitih informacija javnosti.\nČlanovi Žalbene komisije su na kraju sjednice diskutirali o nedavnim događajima i verbalnim napadima na novinare i novinarke, te o uskraćivanju informacija novinarima. Tim povodom, Žalbena komisija izdaje sljedeće saopćenje za javnost:\nZabrinjavajući su sve učestaliji napadi političara i javnih dužnosnika na novinare i medijske djelatnike. Ti napadi nisu samo verbalni, već se sprovode i kroz zloupotrebu institucija sistema.\nTakođer je krajnje zabrinjavajuće što na takve istupe političara i javnih dužnosnika ne reagiraju predstavnici vlasti i političkih partija, ministarstva pravde i tužilaštva.\nMeđunarodnim konvencijama je propisano da je obaveza novinara da, u interesu javnosti, u ovom slučaju - građana BiH, propituju i izvještavaju o svim relevantnim događajima, kao i da neometano istražuju sve teme koje su od općeg, javnog značaja.\nŽalbena komisija Vijeća za štampu u BiH apelira na sve nadležne institucije da novinarima omoguće nesmetan rad, slobodu informiranja i argumentirane javne kritike!\nKomisija posebno apelira na tužilaštva na svim nivoima, da procesuiraju vinovnike napada i sve one koji onemogućavaju novinare i novinarke da na dostojanstven način obavljaju svoje dužnosti.\nPress Clipping medijskih objava povodom saopćenja možete pročitati ovdje.


Serbia Organica organizuje praksu iz oblasti organske poljoprivrede i prehrambene tehnologije\nNacionalno udruženje “SERBIA ORGANIKA” uz podršku projekta nemačke razvojne saradnje „Podsticanje zapošljavanja mladih“ je raspisalo JAVNI POZIV za obavljanje plaćene stručne prakse iz oblasti organske poljoprivrede i prehrambene tehnologije po principima organske proizvodnje.\nØ diplomirali na Poljoprivrednom fakultetu (smer organska poljoprivreda/ekološka poljoprivreda, voćarstvo/vinogradarstvo, ratarstvo i povrtarstvo, opšta agronomija, stočarstvo - zootehnika, fitomedicina i prehrambena tehnologija) ili Tehnološkom fakultetu (smer prehrambena biotehnologija i prehrambeno inženjerstvo) ili\nØ na poslednjoj godini osnovnih ili master studija gore pomenutih fakulteta i studijskih programa/smerova.\nTokom trajanja stručne prakse licima koja učestvuju u programu biće plaćena nadoknada u mesečnom iznosu od 20.000 dinara (neto), i troškovi prevoza i doprinosi za slučaj povrede na radu i profesionalne bolesti. Predviđeno trajanje programa je do 6 meseci.\nSve detaljne informacije o javnom pozivu: rokovi, prijava za obavljanje stručne prakse , poziv poslodavcima i prijava za poslodavce se mogu naći na veb stranici Serbia Organike.\nNacionalno udruženje za razvoj organske proizvodnje „Serbia Organika“ osnovano je u maju 2009. godine na inicijativu Ministarstva poljoprivrede i učesnika sektora kao krovna organizacija sa ciljem pružanja podrške razvoju organske proizvodnje na svim nivoima i promovisanja organske proizvodnje u Srbiji.\nUdružujemo celokupan sektor organske poljoprivrede na teritoriji Republike Srbije i strateški smo partner državnim i inostranim institucijama u cilju usklađivanja i koordinacije razvoja organske poljoprivrede u Srbiji.\nGeneralni sekretar, 065 855 68 68, office@serbiaorganica.org\nSerbia Organica organizuje praksu iz oblasti organske poljoprivrede i prehrambene tehnologije po principima organske proizvodnje\nPodržimo organsku proizvodnju kroz akciju: Oktobarski dani organskih farmi\nOktobarski dani organskih farmi